url: =Global Buanli Family: Tulaai Leitung Thuthang tuamtuam updates October 28, 2013\nTulaai Leitung Thuthang tuamtuam updates October 28, 2013\n· Oct 25, 2013 FGATulsa Homcell Combine Service kikhop khit nuamtak a innlam zuan ahi,Pa Kam Khual, Niangpi,Uappi,Zomnu leh Muangpi te lamet loh laitak in Delaware 81st tung ah Mawtaw ki phutkhak na hang in,St Francis Zato ah Cing Sian Uap@ Uappi in 10/27/13 ni in ongnusia a, Palik ten athu siang sanaailo ahihman avui niding kician naailo hi.\nMawtaw kitaihna thu Palik te genna ah ataih te khial a, asi kisit in asisitna result ngaaklaai uhhi. Asisit na result tungtawn in akimatdaanding kicianpan ding ci hi.\nKawlpi ah Laaigelh siam Tg Dal Khan Kap mawtaw cycle in 10/26/13 ni in phukha in ongnusia hi.\nAizawl khuapi ah Accident mah in Zomi khangno Tg Dal Suan Lian in 10/27/13 ni mah in ongnusia hi.\nHih atung thuteng i-et ciang tu Tu nithum sung bekbek in Zomi Lia leh Taangpaal ithuai mahmah 3 kisum himawk zen ban ah 10/13/13 ni I Makaapi Dr Kham in ongnusia laailaai cih peen Zomi akua mapeuh in naakpi tak ngaihsun in Zomi te Topa aw koi ah omnahiam ko ong nunghei in ci in kikociat ni.\nAdah akap kheempeuh Topa Khasiangtho in onghehneemta hen.\n· India gam Lamka khuapi a kibawl athumveina Leitungbup Zomi khawmpi buaina omhetlo in lawhcingtak in kizo ta hi. Hih khawmpi sung ah adiak in Leitung bup a om Zomi sung ah amaaidawk kheempeuh akim hiphial a, International Standard level mahmah khawmpi khat in kimu ahihman in Khalkha te bang ai mitdeh bang uhhi.\n· Kachin gam Bamaw huam Mongdeng khuakiim ten gah 10/24/13 nipan kawlgam gaalkaapte athuang athuang in tungziahziah ahihman in khuasungmi 500 vaal lungmuanna mun zong in gaaltaai keek uhhi. Kachin gam Mitkyina khuapi ah Mualtung thautawi palaaipawl thukikupna tu 30-November 1 nidong thukikupna neiding in tulaaitak a kumpi te phalna angah uh hia, tun gaalkaap te tua huhau in athuang athuang in tungcihpeen Kawlgam kumpi leh Gaalkaap athu uh kituaklo lawngkhat a ginglo cih kimuthei hi.\n· October kha 30 nipan November 1 nidong Kachin gam KIO te phualpi Laiza khuapi ah thukikumding in Mualtungmi thautawi kipawlna 10 pan palaai 32 te 10/28/13 ni in Mitkyina khuapi tungziahziah ta uha, UNFC pan makaai 12 te Laiza khuapi tungta uhhi. 1947 kum akibawl Pinglong khawmpi mahmah bang hi ci in Mitkyina khuapi aphualsaat PCG pan U San AUng in genkhia hi.\n· Phalna omlopi in Kawlgam pan Thailand gam puaisa tawh aluutsim mi 30 te 10/27/13 ni in Thailand thuneite in Ranawng khuasung ah man uhhi. Hih mi 30 lak ah naupang kum 18 nuai mi 2 kihel hi ci in Thailand palikte in 10/28/13 ni in genkhia uhhi.\n· Bangladesh gampan kawgam sung ongluutsim sawm Bangladesh mi 30 Rakhaing gam Chengkhari khuanawl tuitung ah kawlgam palikten 10/27/13 ni in man uhhi. Gunkuang tawh ongpai uh hi a gunkuang tung ah mi 150 atuang hinapi 30 bek manzo in adangteng taaimang uh ci in gen uhhi.\n· Italy gam atung Kawlgam Democracy makaaipi leh NLD makaaipi Daw Aung San Suu Kyi 10/28/13 ni in Vatican khuapi aom Pope Francis kiang vahawh in vakimukhawm uhhi. Pope Francis in Muhdahna,Launa cih te in mihingte Man leh Nuntaakna amawkna suaksak cih thulutawh thu nahilh ahihman in Daw Suu piangthak dektak hi. Daw Suu I Democracy hanciamna te Pope in thu kimpihna genkhia hi.\n· India gam Bihar state Patna khuapi sung ah 10/27/13 ni in Bomb tang 6 puakkham ahihman in mi 5 si in 80 vaal liam uhhi. 2014 India gambup Prime Minister kiteelna ah ademding BJP party MP Narendra Modi in mipi kaaikhawm in athugenlaaitak hihbang a Bomb puakkham ahihi.\n· China gam ah aminthang mahmah ahi Tiananmen Innpi aluutna kongvang mawtaw khat in 10/28/13 ni in ginneihloh pi in taihkha ahihman in mi 5 si a 38 naakliam mahmah hi.\n· EU gamsung teng 10/28/13 ni in nasiatak in huihpi leh guahpi in nawk a , mi 13 asi kimuta in singkung te kipuk in Inn le Lo, mawtaw tampi tak dengsia mang hi. Engineer te in asun azan in naseem ziahziah uha, Tulian in Inn 625,000 in mei neilo uhhi.\n· East Africa gamteng auk ahi Al-Qaeda migilote kipawlna Al-Shabab makaaipi nih 10/28/13 ni in US Commando te in Somalia gam Vanlaai pan muitum in golum hi ci in BBC in genkhia hi. Nungkha pan asuul zuih uh hi in tun agozo taktak uh ahihi.\n· US gamte in akhut kiletpih uh EU makaaiteng phone aw akhumsim na hang in EU gammakaaite naak heh mamah uha 10/28/13 ni in Germany thukanlian te US gam tung ta uhhi. Tuaban ah Spain gamte in zong US tung ah 10/28/13 bangnadeihna uh ci in khauhtak dotna bawl uhhi.\n· US gam Prsident Obama in FBI thukan makaaipi ding in James Comey kum 54 za kipia ta hi ci in 10/28/13 ni in taangkokhia hi. James Comey peen asia apha akhenthei mipil khat ahihban ah Bush hunlaai Thukhen maangpi nihna aseem ahihi. Asawtlo in Tulaaitak aseem ahi Robert Mueller mun onglaih ding hi.\nPosted by Thang Khawm Pauzomi at 12:35 PM


timestamp: atn

url: =Kum Tul Maanna (The Millenium) ~ Rev. Zam Khat Kham :: ZOMI DAILY\nKum Tul Maanna (The Millenium) ~ Rev. Zam Khat Kham\nposted on 26 March 2015 at 10:49 am Lomkholna: Article, Biakna, Zamkhatkham\nKum Tul Maanna\nA. Pasian’ Kumpi Gam\nA huampi-in, Laisiangtho sungah Pasian’ gam a cih ciangin vantung leitanga Pasian’ ukna a kigenna hi den hi. Pasian pen thuneihna khempeuh nei-in na khempeuh a hih thei Pa ahih den manin, Pasian’ kumpi gam pen lam khat panin a tawntung ahi hi. Pasian in a niamkhiat Babylon kumpipa Nebuchadnezzar in hih thu tawh kisai teci pangin, “Sangpen Pa thupha pia-in a twntunga nungta Pa phat-in ka pahtawi hi, ama’ ukna pen a tawntung ukna hi a, a kumpi gam pen khang khat pan khang khat dong kizom hi: Leitunga mi khempeuh bangmah ahi kei hi: khat beek in ama’ khut kho thei lo uh a, Bang sem ahi hiam? ci-in zong sit thei lo hi” (Dan. 4:34-35) na ci hi.\nA beisa tawntung hun peka kipanin Satan leh Pasian a lehdo lai-a amah tawh a kipawl vantungmi honte in Pasian in vantung leitung buppi a ukna a langpan uh hi. Tua banga a lehdote thu a khenna tawh Pasian in ama’ thuneihna a lahkhiat hangin, leitungah mawhna hong lutna in mihingte’ tangthu-a Pasian’ thuneihna a lahkhiat nading Pasian’ gelna hong lak hi. Hih banga a lahkhiatna sungah a piansaksa nate’ tungtawna na a sep hangin Pasian mahmah ukna sangpen a nei Pa ahihna kumpi gam ahi Pasian’ ukna gam mahmah zong kihel pah hi.\nA kipiansak cil lai-in Adam’ tungah leitung buppi ukna za kipia hi (Paincil. 1:26-28). Adam leh Eve in Pasian’ thu mang lo-in a kikham singgah ne uh hi. Mawhna sungah a puk ciangin Adam in a ukna za taan-a, mihingte’ tunga kipisawn Pasian’ thuneihna mahmah zong Pasian in ukna nei dinga a phal leh a tel mi mal pawlkhat’ tungah kipia ta hi. “Pasian in mihingte’ gam uka, a ut mite ukna nei dingin koih hi” (Dan. 5:21) cih Nubuchadnezzar in a theih mateng Pasian in a thuhilhna ah hih thu a theih nadingin Daniel in Nubuchadnezzar na phawksak hi.\nThuciam Luisungah Saul, David , leh Solomon-te tawh a kipan Israel gam pen Pasian’ ukna gam a kilahkhiatna hi pah hi. Pasian in a thuneihna tawh a ukna sunga Gentile kumpite zong gam-ukna za kipia hi. Pasian’ phalna leh makaihna nuai-a kumi ki-ukna thu Romans 13:1 sungah Paul in, “Mi khempeuh in a sangzaw ukna a nei mite’ thu mang uh hen. Pasian longal vangliatna a om kei hi: ukna vangliatna a om peuhmah Pasian’ koih ahi hi” a cihna ah na gen hi.\nKumpi ki-uknate leh kumpite-a kilang Pasian’ thuneihna banah Pasian in mihingte’ lungsim a ukna khalam ki-ukna zong om hi. Mihingte a piana kipan a om pah hi a, tua khalam ki-ukna ah Pasian’ tunga ki-ap mihing mi khempeuh, mihing ahi a vantungmite ahi zongin a vekin kihel hi. Paul in Romans 14:17 sungah, “Pasian gam pen an leh tui nekna dawnna hi lo hi; Khazih’ sunga dikna leh lemna, leh lungdamna ahi hi” ci-in na gen hi.\nMatthew lungdamna thu bu sungah “vantung gam” leh “Pasian’ gam” a kizat ziate a kilamdanna na kigen lai hi. Lungdam thu bu gelh dangte in “Pasian’ gam” cih kammal a zatna munte ah Matthew in “vantung gam” cih kammal zang pahpah ahih manin, Laisiangtho khia tampite in hih kammal tegel a khiatna kibangin ngaihsun uh hi. Hih kammal nihte a kibat mahmah hangin, a kizatna ah vantung gam pen Pasian’ gam sangin zaiizaw leh kilawma, tang leh tahum thugentehna sunga vantung gam sungah tahum zong kihel-in, ngen thugentehna sunga vantung gam ah ngasa hoih leh ngasa hoih lo a kihel mahbangin mihingte’ upna pulaakna zong kihel leh kilawm hi (Matt. 13:24-30,36-43,47-50 te tawh enkaak in).\nA langkhat ah, Pasian’ gam bel upna pulaakna mawkmawk hi lo-in John 3:5 sungah Zeisu in Nicodemus’ tungah, “Thumaan kong genin, mi khat tui leh Khasiangtho-a a suah kei leh, Pasian’ gam sungah a lut thei kei ding hi” a cih mahbangin ahi taktakte bek a omna ahi hi. Laisiangtho siam tampite in bel hih kumi gam nihte kilamdang lo hi, ci uh hi.\nTuhun-a kumpi gam leh Kum tul maanna sunga kumpi gamte a kilamdanna thupi zaw hi. Tuhun-a kumpi gam bel “thusim” bangin kigena, a pianzia ding Thuciam Lui sungah kilaak nai lo, cihna ahi hi (Matt. 13); ahih hangin kum tul maanna kumpi gam bel Khazih hong pai kik khit ciangin tangtung dinga, thusim hi het lo hi.\nA kimu thei lo tu khanghun-a thu-ummite’ lungtang sunga Pasian’ ukna leh a kimu thei ding minthanna tawh kidim Khazih hong pai kik khit cianga hih leitunga om ding kumpi gamte a kilamdanna i muh theih ding zong thupi hi. Tu\nkhanghun-a Pasian’ ukna leh kum tul maanna hun sunga Pasian’ uknate a kilamdanna i muh theih nadingin hihte i khentel theih ding kisam hi.\nKum tul maanna gam tawh kisai-in ngaihsutna lianpi thum om hi. Khazih hong pai masa-in tawntung hun van thak leh lei thak a kipat ma-in Khazih hong pai ding hi, cih upna premillenialism cih khat om hi. Premillenial a kicihna pen kum tul maanna (millenium) kipat ma-in Khazih hong pai kik ding a hih man ahi hi.\nA nihna pen amillennialism kici a, leitungah kum tul maanna gam om taktak lo ding hi, a cihna ahi hi. A huampi-in gen lehang, Khazih hong pai kik dinga, a kikal ah bangmah om nawn tuan se lo-in van thak leh lei thak kipan pah ding hi, ci-a upna ahi hi. Hih upna ah Thuciam Lui leh Thuciam Thak sunga kum tul maanna tawh kisai a kigennate ahi bangin kikhia lo-in tu laitaka pawlpi in leitung mahmah-a a tuahkhak thute ahih kei leh vantunga a sinkhak ding thute bangin kikhia ziau hi.\nA thumna pen bel postmillennialism ahi hi. Hih upna ah tu khanghun sungin lungdamna thu in leitung buppi zogawp dinga kum tul maanna tawh kisai a kigennate a i muh dikna leh nopna khempeuh a kimna hun nuam mahmah khat piangsak ding hi, kici hi. Tua hun nuam mahmah kum tul maanna hun a bei ciangin Khazih hong pai ding hi, cih upna ahih manin postmillenialism a kici ahi hi. Laisiangtho a pom postmillennialism umte in mihingte’ lungtang sungah Khazih kum tul khat a maanna hi, ci uh hi. Liberal lam zawdeuhte in evoltion upna lim mah la-in leitunga khantohna khang semsem dinga hun a nuam mahmah golden age khat hong tung ding hi, ci uh hi. Kum zalom sawm nih sunga leitung pianzia tawh kizui-in hih leitungah mihingte’ hanciamna tawh Pasian’ deihna tantung ding hi, ci-a up theih nading om lo ahih manin, tuhun ciangin Laisiangtho siam a tamzaw in premillenialism ahih kei leh amillenialism um zaw uh hi.\nKum tul maanna taktak om ding hi, cih upna leh up lohna lam sangin thu tampi a kigen hangin, Laisiangtho sunga genkholhnate bangci ciangin a hi bangin kikhia hiam cih bek in thu khempeuh vatsat ding hi. Hih thu i genna ah Laisiangtho sunga kilaakna dangte ahi banga i khiat bangin genkholhnate zong ahi banga khiat ding ahi hi. Hih thu tawh kizui-in, Thuciam Lui sunga genkholhnate leh Thuciam Thak sunga Kilaakna 20 te ahi banga i khiat ciangin Khazih hong pai khit ciangin van thak leh lei thak a om ma-in leitungah kum tul khat sung Khazih maang ding hi, ci-a khiat loh phamawh hi. Kum tul maanna tawh kisai upna tuamtuamte tawh kisai a them a nengin Walvoord’ gelh The Millennial Kingdom kici laibu sim beh huai hi.\nB. Leitunga Pasian’ Ukna Ahi Kum Tul Maanna\nKum tul maanna om lo dinga Pasian’ gam i cih mihingte’ lungtang sunga Pasian’ ukna hi lel hi, cih upna amillennism tawh kilehbulh-in, Laisiangtho mun tampite in Khazih mahmah leitung ki-ukna lama kumpi leh khalamah makai-in omin mite bia ding hi, ci-in hong hilh zaw hi. Thuciam Lui leh Thuciam Thak sungah hih thu cingtakin kigen hi.\nMinamte in Pasian a lehdona thu a kigenna Late 2 sungah, “Hong ngen in, minamte na luah dingin kong pia dinga, leitung mong dongin na neihsa dingin kong pia ding hi” ci-in Pasian’ Tapa na kithuhilhna kimu hi (v. 8). Hih pen khalam-a ki-ukna hi lo-a gam ki-ukna ahihna a tang kuana ah, “Amaute sik ciangkhit -in na uk dinga, bel sekpa bangin amaue na dengzan ding hi” (v.9) ci-a a genna ah kilang hi. Hih bel pawlpi a kigenna ahih kei leh vantunga khalam-a ki-ukna peuh hi thei lo dinga, mi gilote nuaigawo-a ukna a mangsak kumpipa’ thu a kigenna hi hi.\nTua kumpi gam hih leitung mahmah ahihna htu Isaiah 11 sungah zong kigena, David’ suan ahi Khazih in thumaanna tawh leitung thukhenin mi gilote dan a piak nading thu na kigen hi. Isaiah 11:4 ah, “thumaanna tawh mizawngte thukhen-in leitunga mi kiniamkhiatte thutangin thukhen ding hi: a kam pana paikhia molhtum tawh leitung sat dinga, a muk pana paikhia a hu tawh mi gilote a that ding hi” ci-in na kigen hi. Hih mun ah leitung cih kammal kizang pahpah a (Isa. 11:9 sung bangah), leitung bup pana Israel mite a kaihkhop kikna ah minamte thu a khenna zong kigen mun mahmah hi.\nSim zawh loh ding Laisiangtho mun dang tampite ah kum tul maanna pen leitung mahmah ahihna ding thu kigen hi (Isa. 42:4; Jer. 23:3-6; Dan. 2:35-45; Zech. 14:1-9 te zong en lai in). Hih munte-a kum tul maanna sungin leitung mahmah ah Khazih kumpi-a a maan nading thu a kigennate peuhmah tu khanghun-a pawlpi’ thu ahi a vantung gam thu peuh a kigenna hi thei ngei lo ding hi. Hih genkholhnate a tangtun nadingin Khazih hong pai kik khit ciangin leitung mahmah ah kumpi gam khat a kiphuh loh phamawh hi.\nC. Kum Tul Maanna Sunga Kumpite’ Kumpi Khazih\nThuciam Lui leh Thuciam Thak sung mun tampi ah Khazih mahmah leitungah kumpi lianpenin maang ding hi, ci-in kigen hi. David’ tapa ahihna tawh Khazih ngiat David’ tokhom tungah tu ding hi (II Sam. 7:16; Late 89:20-37; Isa. 11; Jer. 33:19-21). Khazih a suah lai-in vantungmi Gabriel in Mary’ tunga a tangko mahbangin Kumpi-a hong pai ahi hi (Luke 1:32-33). Kumpi khat bangin amah na kinial hi (Mk. 15:12-13; Lk. 19:14). Singlamteh tungah a kikilhlup laitakin Jew-te’ Kumpipa banga si ahi hi (Matt.27:37). Hong paikikna thu a kigenna ah “KUMPITE’ KUMPI, TOPATE’ TOPA” ki ci hi (Kilaakna 19:16). Thuciam Lui sung mun tampi ah Khazih leitunga a maan nading kigen hi. A tupi zaw deuh Laisiangtho mun pawlkhatte kitel deuh hi (Isa. 2:1-4; 9:6-7; 11:1-10; 16:5; 24:23; 32:1; 40:1-11; 42:1-4; 52:7-15; 55:4; Dan. 2:44; 7:27; Mic. 4:1-8; 5:2-5; Zech. 9:9; 14:16-17).\nKum tul maanna sungah David mahmah kithokiksakin Khazih nuai ah ukna za nei ding hi (Jer. 30:9; 33:15-17; Ezek. 34:23-24; 37:24-25; Hos. 3:5). Tu laitak pawlpi sungah tua bang om lo a, hih genkholhna a tangtun theih nadingin Khazih hong pai kikin Thuciam Lui misiangthote a kithawhkiksak kul ding hi.\nD. Kum Tul Maanna Sunga Ki-uk Zia\nLeitungah mailam huna kiphut ding kumpi gam tawh kisai Laisiangtho sunga a kigennate ah kum tul maanna sunga Khazih’ ukna tawh kisai a thupi mahmah thu thum kimu thei hi.\n1. Khazih in leitunga om ngei kumpi gam khatpeuh leh David’ kumpi gam mahmah sanga zai-zaw leitung buppi uk ding hi, cih thu Laisiangtho in teci pang hi. Leitung bup kumpi a phuhna ah mihingte in leitung a uk nadinga a gelnate Pasian in tangtungsak hi. Adam in a uk zawh loh hangin, Adam Nunung Khazih in Late 2:6-9 a kigen Pasian’ tupna tangtun ding hi. Daniel 7:14 ah Mihing’ Tapa’ tungah “ukna, minthanna, leh kumpi gam khat kipia a, mi khempeuh, gam khempeuh, leh kampau khempeuh in ama’ na sem ding uh hi: a ukna pen a tawntung ukna hi-in bei ngei lo dinga, a kumpi gam zong kisusia ngei lo ding hi” ci-in kigen hi. Hih thu mah Daniel 2:44; 4:34; 7:27 sungah kigen hi. Khazih in leitung buppi a uk nading thu Late 72:8; Micah 4:1-2; Zechariah 9:10 sungah zong kigen hi.\n2. Khazih’ kumpi ki-ukna pen thuneihna leh vangliatna bukim tawh ki-ukna hi ding hi. Khazih in “sing ciangkhut-in uk ding hi” (Late 2:9; Kilaakna 19:15). Amah a lehdo mi khempeuh suksiatna tawh thukhen ding hi (Late 2:9; 72:9-11; Isa. 11:4). Tua banga thuneihna bukim tawh ukna pen Khazih in pawlpi a ukna ah lah om lo-a tu khanghun-a leitung ki-ukna ah lah kimu lo-in Khazih hong pai kika leitungah a maan ngiat ciang beka om ding ahi hi.\n3. Kum tul maanna sunga Khazih’ kumpi ki-ukna pen dikna leh nopna hi ding hi. Isaiah 11 leh Late 72 te ah hih thu kigen hi.\nVikmah-a om ngei lo hih bang kumpi ki-ukna pen Israel leh minamte thu a kikhenna (i gensa) leh Satan mahmah kihencip-a a gamtang thei lo dinga a kikoihna tungtawnin piang thei bek ding hi. Leitungah mawhna a om theih laina mun khat bek om dinga, tua pen a ci a sa uh tawh a om lai mihingte’ neih mawhna tawh kidim pianken hi bek ding hi. Tang leh tahum a kikhenna (Matt. 13:24-30) leh ngasa hoih leh ngasa hoih lo a kikhennate (Matt. 13:47-50) pen Khazih’ ukna gam ading kigenkholhna ahi hi. Kum tul maanna pen a khangcing khin mi khempeuh Khazih’ sunga piangthak taktakte banga a kikhelna uh tawh a kipan ding ahi hi. Kum tul maanna sunga suak aungekte in zong Khazih in thumaanna tawh a ukna mang dinguh a, Kumpipa a lehdo peuhmah pumpi kithahna dongin thu kikhen ding hi (Isa. 65:17-20; Zech. 14:16-19). A kilanga mawhna bawl peuhmah dan kipia dinga kum tul maanna sungah Kumpipa lehdona cih bang ki-omsak lo ding hi.\nE. Kum Tul Maanna Kumpi Ki-ukna Ah\nIsrael Mite’ Ngah Ding Mun Tuan Vilvel\nKum tul maanna gam hun sungin, Israel mite in hamphatna leh thupha ngah deuh dinguh hi. Jew leh Gentile-te a dinmun uh kibanga a ngah uh hamphatnate zong a kibatna tu pawlpi hun bang hi lo-in, Kum tul maanna hun sungin Israel mite in kamciamsa gam luah dinguh a, Pasian’ angvaanna a tuamin ngah dinguh hi. Israel mite a kikaihkhopkik hun, niman khat-a a kikipsakkik hun, leh David kumpi gam a kiphuhkik hun hi ding hi. A tawpna ah Israel mite in a gam uh ngah kikin a vekin ngah dinguh hi.\nLaisiangtho mun tampi ah hih thu kigen hi. Kum tul maanna hun sungun Israel mite kikaikhawmkik dinga tanglai-a a gam uh kipia kik ding hi (Jer. 30:3; 31:8-9; Ezek. 39:25-29; Amos 9:11-15). A gam vuah a kiciahpih kik ciangin, a dingkik David’ kumpi gam sung mite hi pah ding uh hi (Isa. 9:6-7; 33:17,22; 44:6; Jer. 23:5; Dan. 4:3; 7:14,22,27; Mic. 4:2-3,7). A kikhen Israel leh Judah gamte kigawm kik ding hi (Jer. 3:18; 33:14; Ezek. 20:40; 37:15-22; 39:25; Hos. 1:11). Jehovah’ zi ahi Israel (Isa. 54; 62:2-5; Hos. 2:14-23) in Gentile thu-ummite sangin hamphatna ngah zaw ding hi (Isa. 14:1-2; 49:22-23; 60:14-17; 61:6-7). Israel mite in khalam khanlawhna thak nei dinguh hi, ci-in Laisiangtho mun tampi in hong hilh hi (Isa. 2:3; 44:22-24; 45:17; Jer. 23:3-6; 50:20; Ezek. 36:25-26; Zech. 13:9; Mal. 3:2-3). Laisiangtho mun dang tampite in Israel mite’ thupha ngah nadinguh, khalam-aa khanlawh nadinguh, leh amaute’ Pasian tawh a kikholhkhop nadingte uh gen lai hi.\nGentile-te in kamciamsa gam a ngah khak loh uh hangin, Thuciam Lui sung mun tampi ah a kigen mahbangin amau zong thupha nakpi-in ngah dinguh hi (Isa. 2:2-4; 19:24-25; 49:6,22; 60:1-3; 62:2; 66:18-19; Jer. 3:17; 16:19). Leitung in a theih ngei minthanna khempeuh sangin Israel mite ading bek hi lo-in Gentile-te’ adinga zong kibawl tua kumpi gam minthanna thupizaw ding hi.\nF. Kum Tul Maanna Sunga Khalam Thuphate\nKum tul maanna i cih Khazih mahmah ki-ukna lam-a kumpi-a a maanna bangin a kigen den hangin, hunkhenna dangte-a om ngei lo khalam nuntakna kicing zong om ding hi. Satan kihenin, a kilang mawhna peuhmah thu kikhena, leitung buppi in Topa a theihna tungtawnin tua bangin piang thei ding hi. Isaiah 11:9 ah, “tuite in tuipi a tuam bangin TOPA theihtelna tawh leitung kidim ding hi” ci-in kigen hi.\nThuciam thak sung ah sunglam tawh kisai khalam thupha kamciam tampi kipia hi. Jeremiah 31:33-34 in, “Israel inkuan tawh ka bawl thuciamna hih bang ahi ding hi: tua nite khit ciangin, TOPA in ci hi, a sung vuah ka thukham ka koih dinga, a lungtangte vuah ka gelh ding hi; amaute’ Pasian ka hi dinga, amaute ka mi ahi dinguh hi. Kuamah in a vengte leh a sanggamte’ tungah, TOPA thei in, ci-in hilh nawn lo ding hi: bang hang hiam cih leh amaute a neupen panin a lianpen dongin hong thei dinguh a, TOPA in ci hi: amaute’ mawhna ka maisak dinga, a mawhnate uh ka phawk nawn kei ding hi.” ci-in hong gen hi. Dikna hun leh (Late 72:7; Isa. 11:3-5) leitung buppi nopna (lemna) tawh a kidim hun hi ding hi (Late 72:7; Isa. 2:4). Khalam omziate hangin Pasian’ mite’ adingin cikmah-a om ngei lo lungdamna leh thupha ngahna hun hi ding hi (Isa. 12:3-4; 61:3,7).\nTuhun pawlpi sunga bangin Pasian’ Khasiangtho in thu-ummite pum khat a suah nadingin baptaiz ding cih thu a kigenna a om loh hangin, Kum tul maanna sung ah thu-ummite Khasiangtho in tendenin vangliatna pia ding cih bel kimu thei hi (Isa. 32:15; 44:3; Ezek. 39:29; Joel 2:28-29). Hun dang tawh kibang lo-a a tuampianna hangin, hunkhenna dangte sangin Kum tul maanna hun sungah khalam thupha kingah deuh ding hi, cih kimu thei hi.\nBiakna kipiakna mun tawh kisai-in, Ezekiel 40-46 sungah Kum tul maana sunga biakinnpi kigen hi. Hih biakinnpi ah Moses’ thukham sunga biakpiakna tawh a kilamdang pianpian biakpiakna kipia ding hi. Hih biakpiaknate a taktak ding mah hiam, cih thu tawh kisai-in Laisiangtho siamte kithutuak pha lo uh hi. Biakinnpi leh biakpiaknate thu a genkholhnate ahi bangmah-a san loh nading thu om zenzen lo hi.\nKhazih’ sihna in Moses’ thukham leh tua sunga biakpiaknate a beisak hangin, Thuciam Lui sunga biakpiaknate in singlamteh a etkholhsak mahbangin Ezekiel in a gen biakpiaknate bel phawkna lim hi dinga, singlamteh leh-etsak ding hi. A om ngei lo khalam thupha tawh kidim kum tul maanna sungah, mawhna a suksiatna leh Khazih biakpiakna a kisapnate a beisa hunkhennate sangin tel hak zaw ding hi. Hih thu tawh kizui-in, tua hun cianga biakpiaknate zong mawhna a maisak Khazih biakpiakna a kisapna a kiphawkkiksakna hi ding hi. Thuciam Lui biakpiknate in Khazih’ sihna enkholsak ahih leh, Kum tul maanna sunga biakpiaknate in zong Khazih’ sihna phawkiksak ding hi.\nBang bang ahi zongin, Kum tul maanna pen a om ngei lo khalam thupha ngah hun hi dinga, leitung buppi dikna, lungdamna, leh nopna (lemna) tawh a kidim hun hi ding hi.\nKhalam thuphate hangin cikmah-a om ngei lo khat leh khat kizopna lam-a khantohna leh sum zon paii zonna lamah khantohnate nakpi-in om ding hi. Thutang tawh ki-ukin mi zawngte kihu ding cih thu ngiat in khat leh khat kizopna leh sum zon paii zonna ah kinetniamna om lo ding cih hong lak hi. Mi a tamzaw in Topa thei kha ngel ding uh hi. Leitung a gahphat loh nadinga samsiatna kihemkhia dinga (Isa. 35:1-2), guahtui hoih mahmah ding hi (Isa. 30:23; 35:7). A huampi-in, leitung in a theih khak ngei loh daupaina, cidamna, leh khalam thupha ahi a ci leh sa lam thupha ahi zongin om ding hi.\nKum tul maanna sunga omziate in leitung mahmah ah kikhelna lianpi tampi piangsak dingin, pawlkhatte Gimna Lianpi hun sunga gimnate’ hang hi dinga, pawlkhatte Khazih hong pai pai kikna tawh kizoma piang hi ding hi. Tu-a Olive Mualvum a omna Jerusalem nisuahna dongin zanglei kizomsuak ding hi (Zech. 14:4). Hih hun sunga a piandang thu dang khat leuleu ah, Jerusalem mahmah zong a kiim a paam mun dangte sangin sangzaw ding hi (Zech. 14:10). A huampi-in, Kamciamsa Gam pen leitung buppite’ huan suakin, leitunga Pasian’ kumpi gam laizang, leh a om ngei lo thupha kingahna mun suak ding hi. Kum tul maanna pen a nuam mahmah hun (golden age) hi dinga, leitung tangthu khempeuh a kikhupna, leh thuneihna khempeuh tawh a Tapa in vantung leitung a uk nadinga Pasian’ gelna khempeuh a tangtunna hi ding hi.\n1. Pasian’ gam a cih ciangin a huampi-in bang a cih nopna ahi hiam?\n2. Bangci bangin Pasian gam pen a tawntung hi a vantung leitung khempeuh huam ahi hiam?\n3. Mawhna hong lutna hangin bangci bangin Pasian’ uk kumpi gam thu hong kipankhia ahi hiam?\n4. Bangci bangin Adam’ pukna hangin Pasian in mi pawlkhat ukna za pia ahi hiam?\n5. Bangci bangin Israel gam pen Pasian’ uk kumpi gam a kilatkhiatna hi pah ahi hiam?\n6. Mihingte’ lungtang Pasian in a ukna leh Pasian’ uk kumpi gam a kilamdanna bang ahi hiam?\n7. Mi pawlkhatte in bangci bangin “Pasian’ gam” leh “vantung gam” cih kammalte a khiatna kilamdangsak uh ahi hiam?\n8. Tuhun-a kumpi gam leh mailam huna Kum tul maanna kumpi gamte bangci bangin kilamdang ahi hiam?\n9. Premillennialism tawh Laisiangtho khiat zia i cih bang ahi hiam?\n10. Amillennialism tawh Laisiangtho khiat zia i cih bang ahi hiam?\n11. Postmillennialism tawh Laisiangtho khiat zia i cih bang ahi hiam?\n12. Hih Laisiangtho khiat ziate ah bang thu paipi kihel ahi hiam?\n13. Leitungah kumpi gam kiphut taktak ding hi, cih thu Late 2 in bangci bangin hong hilh ahi hiam?\n14. Leitunga kiphut ding kumpi gam tawh kisai Isaiah 11 in bangci bangin hong hilh ahi hiam?\n15. Hih munte ah “leitung” cih kammal pen “vantung” genna ahih theih lohna gen in.\n16. David’ tapa bangin Khazih in leitung a uk nading thu Thuciam Lui in bangci bangin hong hilh ahi hiam?\n17. Davis kithokiksakin kum tul maanna hun sungin Khazih nuai ah ukna nei ding cih thu leh, tua bang ahih theih nadingin leitung mahmah ah mailam hun ciangin kumpi gam khat a kiphuh loh a phatmawhna thu Laisiangtho bangci gen ahi hiam?\n18. Thuciam Lui sunga David’ gam sanga golzaw kumpi gam uk dingin Khazih mang taktak ding ahihna thu Laisiangtho in bangci bangin gen ahi hiam?\n19. Khazih kumpi ki-ukna pen thuneihna leh vangliatna bukim ahih nading thu Laisiangtho sungah bangci bangin kimu ahi hiam?\n20. Leitunga kumpi gam pen leitung bup dikna leh nopna (lemna) gam ahih nading thu Laisiangtho in bangci gen ahi hiam?\n21. Israel mite thu a kikhenna, Kum tul maanna kipat ma-a Gentile-te leh Satan thu a kikhennate indikna tawh kidim kumpi gam a om theih nadingin bangci bangin kiginkholhna om sak hiam?\n22. Kum tul maanna sungah Israel mite bangci bangin mun tuam vilvel kipia a, amau’ ngah ding thuphate bang ahi hiam?\n23. Kum tul maanna sungah Gentile-te ngah ding thuphate bang hiam?\n24. Kum tul maanna sungah mi khempeuh in a ngah ding cikmah-a om ngei lo thuphate bang ahi hiam?\n25. Kum tul maanna sungah Khasiangtho in bangci bangin na sem ding ahi hiam?\n26. Kum tul maanna sunga biakinnpi leh biakpiak zia ding tawh kisai Laisiangtho in bang hong hilh ahi hiam?\n27. Singlamteh tungah Khazih si khin ngawn ahih teh tua biakpiaknate bang ding ahi hiam?\n28. Kum tul maanna sungah khat leh khat kizopna leh sum bawl paii bawlna lam ah bangci bangin khantohna lianpi om ding ahi hiam?\n29. Kum tul maanna sungah leitung mahmah bangci bangin gahpha ding ahi hiam?\n30. Kum tul maanna sungah leitung maitang mahmah bangci bangin kikhel ding ahi hiam?\n31. Kum tul maanna sunga kingah ding cikmah-a om ngei lo thuphate gen in.\nPrevious: Na khempeuh in thupha hi; Na zattheih ding thupipen hi\nNext: Theih huai; Bang hunte ah Sing nek huailo?\nUS gamsung khualzinna pawlkhat – 42\nSia David Lah kolbulh thuakna tawh kisai Memorial Day


url: =Na hun na bangci zat sawm? ~ Rev. Lian Za Tuang :: ZOMI DAILY\nposted on 4 June 2016 at 2:37 pm Lomkholna: Article, Education, Lianzatuang\nChris’ sungah kong it sanggamte, Ih lungdampawi le X’mas innzepnateng kivui khin ta-a kumthak sung i lut khin ta hi. Tu kum sung na hun na bangci zat sawm hiam?\nMi kimin nikhat nai 24 sung i nei teka a hihhang khangkhat sung i hun neih zah kikim lo-in zong i thei khol kei hi. Ngimna thupi nei ta leeng zong Topa’ seh ni teh lei pan kipaikhia ding a hi hi. Tua ih hunte i zat dan zui-in manpha-a ih nuntakna hong kilamdang sak ding hi. Bangmahin i zat kei leh khiatna/ man neilo-in mawk bei dinga ih kum a cin hang khantohna om lo ding hi. Ni khat nai 24 i hun neihzah kikim napi’n a manphatna kikim lo hi.\nZogam Lalpu in Zomite minthan ding a deih luat manin ” Minthang kei mawk ni” cih la a phuah phot zawzen bangin Zomite’n hunzat siam ding i deih luat manin Zomite hunzat dan le namdangte hunzat dan kilamdannate kei muhna ciang ka gen nuam hi.\nI. Monywa pan Phakan kikal-a Kawl khuano mite hunzat dan\nKawl zi nei ka pano omna Monywa ah ka om sungin a zi tanau lamte tawh Phakan dong van tuamtuam zuakin kumkhat val bang ka oma Kawlte hun hawmthawh dan ka mu hi. Zingsang khuavak ma-in bawngleng tawh lokuan uha sun nisat teh ciahin innsung, niliim nuai-ah nasem uhi. Khangno nasem theite zong thobaihin nek theih tuamtuam tui tungah gunkuang tawh zuak uha nisan teh ciah kikin niliim nuai-ah a zing cianga ding kigingkhol uhi. Sangkahten zong zingsang a laite en kik, sim kikin, sangtuah teh a nu a pate nasep huhin nitak annek khit teh laisim kipan uhi.\nII. EI ZOMI LOKHOTE HUNZAT DAN\nZingsang numeite tho baihin anhuan, vaimim su, tuitawi cihte a hih khit u teh pasalte annek hun khawng teh tho pan uhi. Numeiten zingvaiteng a mankhit uh teh an kine-a nisan khit teh lo kikuan panin nitak nai 3,4 teh kiciah nuam pah sawnsawn hi. Ih nasep hun tatak pen nai 5,6 kiim bek hi zen hi. Sangkahte annek hun teh tho pana, sang hong thuah teh zong koi lam tung cih kithei lo-in a gilkial uh teh hong ciah kik pan thei zen uhi.\nSangkah lo khangnote sakol tawh khualzin-in a sumte uh a pate ap lo-in khangno mahmah ngaihsut kicing nailo khat in a mau deih bangin sum hong zeka, tua sum hang mah tawh a’ pa’ innsungah thu hong neih nop pah teh innsung nuam nawnlo-in amau’ nuntakna mahmah zongah khantohna om theilo-in khangno tampi takin siatlawh hi.\nIII. LOKHAWH LOHNA MUNA OM ZOMITE\nTedim khua sungah tuhun teh nuntak haksat luat manin nasep neite le a zinkhia zo\nloteng bek ki-om-a nidang bangin ansai, niangtui saite ah kimawkkhawl deda cihte le\nlamdunga zukham kilen, kitom cihte tawm ta hi.\nTamu pen India gam Moreh tawh gamgi ahihna hang le Kawlte tamna hang a hi tam,\nTamu lama om Zomiten nasem sa ing.\nZingsang zii (market) pai dingte thobaiha hong tun teh anhuanin innkuanpih dangten an min ngakkawmin niangphan, niangtui dawn, tadensa (news) simin annek khit nasep maban nei ki-om lo ahih manin phekap, thaikap le sun thapai vakthapna tawh i hunte i bei sak zen hi. Khangno pawl khatkhat bang ni tampi mi in ah tamin ciah lo thei lai uhi. Ih kiim i pama om Kawlte pen khuavak ma-in vanzuak ding kuan khin uha bawngleng ging ngiatngiat pen i lupna tung pan i mangzak lai hi. Kawl khangnote mahin haksapi mahin sum zong uha a ngah sunsun uh tawh lamdung khawngah nektheih dawntheih zuakin a hunte uh mawk bei sak hetlo uh hi.\nZingsang zii (market) paite hong tungin anhuan uhi. A dangteng anmin ngakkawm mahin niangtui dawn, tadensa (news) sim zin le leeng tawh omkhawm cih bangin ki oma annek khit teh nasep maban nei ki-om lo zel ahih manin Zozum ci-in lamgei singkung nuai-ah hun bei sakna peuhin kikhawl ngeingai lela, annek hun ding teh kiciah pan hi. Nitak annek khit teh TV en-in kilumhak sim zawzen hi.\nZin gina lo pawlkhatte bang inntekte lup khitah ciah pan thei lai-a an na kisiah kei leh khasia thei lai hi. Gamdanga om i innkuanpih khat peuh thalawh sa ngakin ki-om ngeingai lela ei le ei a din zawh ding kingaihsun lo-in hong kikhak bangbangin kine bei pahpah hi. Tua manin Yangon-ah Zomi tampi tak ih om hangin mawtaw nei kitawm mahmah lai hi.\nKhualam pan khangno pawlkhat passport siau ding ci-in ih tanaute inn ah a lomlomin kitunga pawlkhatte siau khin ta leh a kum a kha-in tamin inntekten a hul a, a kham ding pen ei om sung a tui in dawn uhi. Inntek pawlkhatte bangin a cih na- ding uh theilo-in kiciah sak uha u le nau sung kitheihkhialhna nangawn om thei lai hi. Zomi khempeuh hi ci khin ka cihna hi lo a hih manin kitel siam ni.\nGuai aw, gamdang kei muhna ciangciangah ei Zomite bang lianga hunmawk bei sak ka mu kei hi. India gam, Bangalore, Tamil Nadu le Karala State sunga om khua tuamtuamte ah ka sangkah sungin ka zinkawikawi-a ei lam danin niangtui sai, an sai, lamdung le mi inn khawnga kihawha hun mawk bei sak mu ngei lo hing. Sangkah, zumkah le vai nei a, khuasung vak khempeuh zong dampai dildel cih ka mu ngei kei-a, nikhat sungin na tampi a sep zawh nading bek uh ngaihsun-in, a hunte manpha takin zangh den uh hi.\nUS. ah zong ei mi a tam zaw-in sen ansai, shusi sai le company te ah kisemin company a semten nai 8 sung hi-a tua lote nai 11 sung bang kisem hi. Sen ansai-a semte le company a semte’n nipi khatin tawlngakni nei uha shusi semten tawlngakni nei lo lai uhi. Inn lama omten lai hong khak zel un hong cih uh hangin a hun kinei ngiat lo hi.\nMangkangte ngiat zong nikhat nai 8 nasem uha inn a om u teh zong mawk om ngeilo uh ahih manin mangkang lawmte kiangah ih hawh nop leh a hun kingen khol hi, tua lo pi-in ih hawh leh ka hun hong guk sak ken cih tawh hong mukhial lai ding uha a nasep maban uh khawlin hong tutpih tuan lo ding uh ahih manin bakmai tawh kiciah kik lel ding hi.\nIh hunte hoihtak gelin zek le hang, nasep theih hunsung pen tom kisa mahmaha Joshua bangin ih thungetna hong kidawng ding hi leh ni le kha aw, hong ngak lai un, ih cih nop hun tam mahmah hi. Tupna gelna neilo pi-in ih nuntak teh ih hunte sau kisa in ih nuntakna nangawn kicimtak thei hi. Hun thupi sima ih zatsiamna in hun hong pia Pasian zahtakna zong ahi hi.\nSanggam aw, gamdang bangin ih gamah company tuamtuamte om lo-in nasep kimu zo lo hi. Tua manin na innma, na loma ding, na zi, na ta vak nading, na maban dingte lungkhamin na om kha hiam???\nNa lunghimawhna khempeuh pan hong gumkhia nuamin Pasian in hong ngak hi. Na hun zat dante nakpi tak kisit pha in la, mawk bei sak nawn kei in. Tu kum pen a tuam vilvel-in Pasian’ kammal LSTho simna le thungetna tawh na nuntakna na pan in, Pasian in maban limci hong nei sak ding hi. Pasian pen sehnel gamkeu suangtaak lak pan nuntakna tui a phulkhia sak Pa hi.\nAmah tawh na nuntakna na pat nak leh gungei-a kisuan singkung bangin na tehte no den dinga a hunhunin na gah den ding hi. Ama’ thu LSTho in nang aadingin lam hong lak meivak hi dinga na nuntakna hong kilamdang sak tatak ding hi. Topa’n thupha hong pia ta hen. Itna le deihsakna tak tawh; Sya Lian Za Tuang\nPrevious: Makai siam le nungzui hoih ~ T. Sawm Lian\nNext: Ka Thelnah (1) ~ Zam Thuam


url: =Feb 22, 2020 | Pasian um lo Missionary ~ MUC\nFeb 22, 2020 | Pasian um lo Missionary\nAdmin 1:06:00 AM Articles, MISSION NEWS\nPasian um lo Missionary\nJan Haugg in kim le paam nate kemcing ding simloh thudang thupi ngaihsut lo hi. Amah pen kum 18 cingkhin, sangkahlai hi-in, German party khat tawh kim le paam nate tawh kisai nasepna khatah kihel hi.\nUniversity a sangkahna-ah a lawmte tawh kim le paam nate kepcingna tawh kisai video en khawm uh hi. Annek, khualzinna, nasepna khempeuh ah kim le paam niinsak thei dingte khempeuh pelh hi. A kimuhpih mite tungah zong hih thu gen kawikawi hi. Na khempeuh cilbawl ding hilh hi. Jesuh thu a gen loh hangin amah pen missionary nasem khat hi. Kim le paam nate kepcingna pen biakna bangin ngaihsun hi.\nNorway khuapi Oslo ah nasep hong kipan hi. Innsap man tamlua ahih manin ama piak zawh ding mu lo zo hi. Hun khatlai-a a kimel theih innkuan khat hong phawkin tua innkuante email laikhakin huhna ngen hi. Hih innkuante vaihawmsakna tawh Jan in Oslo ah nasep hong kipan thei hi. A veng a omte in Adventist thu-um mi vive hi. Jan in ahihleh Pasian om lo hi, a ci mi khat hi. Hih Adventist thu-um mite in amau biakna sungah lut ding hanciam uh a, ahi zongin amau biakna ka zuihpih ngei kei ding hi,ci-in khentat hi.\nKha thum paikhin,bang mah kilamdanna om lo hi. Jan in Adventist sangnaupangpihte tawh kikhawl nuamsa hi. Sang thukhun pan pialin zu dawn a, a lawmte in it veve uh hi. Ama kisapnate huh ahih manun Jan in a sangkahna nuamsa semsem hi.\nNi khat Adventist khangno 50 val bang tawh Norway khanglamah khualzin dingin zawn uh hi.Jan in gam sung, mual tungte muhnopsa-in kim le paam limtak kep ding a thupitna phawk semsem hi.\nKhangno makai khat Joakim Hjortland in Lai Siangtho thusinna nei dingin Jan zawn hi. Jan in Lai Siangtho sin ding pen lunglut lo hi. Ahi zongin ut keng lah ci nuamsam lo hi. Tuni man keng in, zingteh sin ni, ci hi. A zingciangin Joakim in Jan tungah zanni a i gen, Lai Siangtho thusinna nei ding i cih na phawk hiam, ci-in dong hi. Tua ni-in Jan in Lai Siangtho thusin kipan thei hi.\nLai Siangtho up nadingin Pasian kammal hi, cih upna kisam masa hi. Jan in Pasian um lo hi. Joakim in Daniel 2 sung a thute genpih a, Babylon, Medo Persia, Greece leh Rome thute banah tuhun Europe thupiangte Lai Siangtho genkholh bangin tangtung takpi ahihna thute zong hilh hi.\nOlso khuapi ah Adventist thu-um mite in zong tua bangin Lai Siangtho thusin pihna nei uh a, Jan in Khristian suak dingin ka ngaihsun ngei kei a, ahi zongin Pasian pen om takpi hi, cih ka ngaihsun thei hi, ci-in pulaak hi.\nTu-in Jan in kum 30 val khin a, Bogenhofen Adventist Seminary ah pastor dingin Lai Siangtho sin hi. A sangkah a zawh khit ciangin Germany Nisuahna lamah Pasian thu-um lo mite lakah Pasian thugen dingin geelna nei hi. Kim le paam nate thupitna a gen mite in mihing hanciamna bek tawh lawhcing zo lo ding uh ahihna thei-in Jesuh Khrih makaihna tawh lawhcinna ngah thei ding ahihlam mite theisak hi. Amaute in Jesuh lo-in missionary nasemte hi. Jesuh lo-in tawntung nunna sung nungta lo ding uh hi.\nTu quarter leitungbup Sabbath 13na sumpi in Germany gam Darmstadt khua-ah Marienhole Sang ah kipuak ding hi. Ei conference in MUC huam sungah kisapna dung zui-in kizeek ding hi.


url: =Malaysia news Zomi te kidawk masa penpen na hi :: ZOMI DAILY\nposted on 25 May 2015 at 10:24 am Lomkholna: FrancisKhampi, Khawmpau, News, Zomi\nHih pen star newspaper pan konglaak hi in a ki publish ni pen 3 October 2007 kum hi. Hih copy lian pen tuni dong mah kem lai ingh.\nThang Khawm Pauzomi ci in paragraph masa pen a kipatna lian ah kimu thei hi.\nTua hunlai in Sia Khawmpau pen ZAM ah kha sum piakloh beklo anman zong omlo in a lem dandan in Zomi te ading in a kipiakhia ZAM palaai tampitak lakpan in khat a hihi.\nZAM pen 2014 kum in UNHCR ii ciamtehna le pahtawina limci mahmah khat a hi, ‘best community award’ kipia demdam hi.\nTu hun teh Chin state sungpan kipawlna picing a hi, Chin Refugee Committee-CRC, Chin Alliance Refugee-ACR, Falam Refugee Organization-FRO, Dai Refugee Community- DRC le Zomi Association of Malaysia- ZAM in hamphatna a kibang lian in gambeel zumpi pan in a kibang in kamkuppihna, thu kizaakna le gambeel te ngah ding hamphatna khempeuh a kibang lian in ngahkhawm ta hi. Kimuhna le vai thupi te liangko kikim in thusunna le deihkaihna pulaak thei dinmun hita hi.\nTua hi le tuni a kipan hongpai lai ding hun te ah Zomi te in koicidan in mapangkhawm thei ding, koicibang sisan pih Zomi te huai thei ding le koici angvan ding, koici dan in Kampheen kullo Tedim Tsp, Tonzang Tsp, Cikha Tsp le kawlpi le tamu kuam pan Malaysia ah hongpai Zomi te koicidan lian kalsuan khawm bek hilo, lawng khat- sa khat in mabaan zomtokhawm ding cih thu a manphatzia ding le tua amanphatna sungah honghuaizo ding makaai picing kisam kha ding hi.\nMinam makaai khat le Pawlpi Makaai khat pen kibang thei ngeilo hi. Minam Makaai khat in Pawlpi Makaai a sep ding a hoih sam hangin sem kei zaw le hoihzaw ding a, Pawlpi Makaai khat minam Makaai a seplohzawk ding thupi mahmah ding. Minam sungah kideidan a hi, tua Pawlpi/Biakna pan cihdan omtheilo in Zomi sisan sungah anungta a gamta te tawh kisaigai hi. Pawlpi/biakna ah bel na doctrine kibat pih bek tawh ki lungkimzolo in deihna le ngaihsutna a kibang te Pawlpi ah omkhawm a hihman in tuni in Pawlpi tampi kitamzaan hi.\nMailam ah zong Pawlpi kikhen lai bek thamlo a tangtat kuamah khutnuai a utlo, saisuk saitoh a deih kilkello Pawlpi tampi hong omlai ding hi cihpen gengen kullo kha lel ding hi.\nMinam sungah Nang AG, RC, SDA, Tuiphum ci in kikhen theilo in minam zong a thak kiphuan theilo hi. Minam ih hihna pan zong kitaikhia or kitawp theilo hi.\nZomi te sungah ‘unity’ cih laimal ii a khiatna pen Pawlpi Makaai, Siate le nautaang teng biakinn sungah deihphatak in Sunday school program pan pulpit dong ah ihzahtaak ding hitaktak ta hi.\n‘Zomi mah maw or hamphatna’\nLaisim mimal Topa thupha!!!\nPrevious: Southern India ah khuahun lumlua, mi 230 si\nNext: Ni Thupi Ni 50, kum 50


url: =Kawlngam Sung Tapidaw Hong Thet Phitna Thu « Nikonghong\nHome » Biakna » Kawlngam Sung Tapidaw Hong Thet Phitna Thu\nBy Bo Paupi\nTapidaw biakna Kawlngam sung hong thet phitna tangthu ih kat ciang, Rev. Judson hong thet hun pan kipan sia, a thucing zawhiat ma kihe, ih etkak tu zongh laibu tam ma om hi nave, Judson hong thet masia a, Tapidaw hong thetna thu sia kiheakpui lei nawn ngawl hi. Taangh, hun khat lai thupiang ngei tatak ma hi-napi, Kawl maangte zongh na za nuam lei ngawl ziam maw, thu tepteena zong om nawn keak ngawl a, ih sim tu laibu beak zongh tawm vangau seseam thong hi.\nRev. Judson ii nasepna ih sonte, American Baptist Mission ii nasepna ma hibel hi. William Carry ii tapa Felix Carry bang zongh, Judson mapek a Kawlngam hong theng a, Kawl lai Kawl ngeina ci theampo zongh nasia tak kan bek dom ngawl a, Lai Thiangtho thuciam thak ngangawn Kawl lai taw at zo hi. Judson Kawl ngam hong thet ciang zong ama taw kimu a, ama kung tung a, ama mapat sa teng panma a zom suak hi nave, Felix Carry sia Mangkaang ngam Baptist Mission pan hong pai hi a, American Mission hi ngawl tana, ama min bang a za ngei kitawm mama thong hi.\nBaptist, Methodist cite pawl hong pian maa tawng, Protestant te pian maa tawng, leitung bup Tapidaw theampo nam khat bekma a om hun pek a, Kawlngam sung Tapidaw biakna hong theng ngeizo bekdom ngawl, thu um mi le pawlpi taw, biakinn taw, pawlpi naseam te taw a na om dimdem ngeisa hi nginge hi. Tua hun sangin a taangh hun seseam zaw a kikat tato ciang, Kawlte ii Kawlngam ci a, minam khat ngam khat hong pian tatak sia, Anawratha(1044- 1000) kumpipa hun ciang hi pheang ci leang, Kawlngam a pian zawk kum (200) bang a phak poma, Kawl kumpite omna Pagan khua ah Tapidaw biakna hong theng paih zo hi.\n1287 kumin Sen (China) ngam kumpi Kublaikhan ii Tartar-Sen ngalkapte in Kawlngam Pagan khua hong sim hi. Pagan khua a om Kyansitta-gu ii a pang tungah Sen ngalkapte in thinglamte lim le Greek laimal nam 4, thinglamte lim taw a kithua in a zak theite, tam ma a kisuai kimu hi. Tua limte sia Rome khua Tapidawte kiphuumna thaan, suang hawng lei hawngte ii pang tungah a limsuai theite taw kibang lian hi. Tua hun lai in Kublaikhan ii ngalkapte sungah, Turkistan ngam pan Nestorian Christian te tam ma om hi tana, tua Tapidawte ii limsuai hi tu ki um hi. Tu a sia sia a thu papo in Kawlngam sung Tapidaw hong thet phitna hi ci in kiciamtee hi.\n1496 kumin Italy ngam pan khualhaw sum vawt Hieronimo di Santo Stephano in Pegu kumpipa kung haw hi. Sum zuak in a om kakawm sung ma, a mihingte khat hong thi luilam in na, kuama ii zak nawn ngawl Tapidaw biakinn lui khat sungah ka mithi uh ka phuum uh ci lai taw na ciamtee hi. Tua biakinn sia tua hun lai in India khawng, Thailand khawng, East Indies sang khawng sia Armenian te in colony mun tam ma nei zo ahiciang, Amenian te biakinn ahibuale Syria te biakinn hi tu in kimuangmaw hi. Akua po aa ahi hial zong, tua hun maa in Kawlngam ah Tapidaw om zo, pawlpi om ngei zo, biakinn zongh a kho takma in na nei zo ahi hunlam kimu thei hi.\n1498 kum ciangin Portugue mi Vasco da Gama in Europe pan nisuana sang hong pai a, Africa ngam Cape of Good Hope kantan in tuipi pan hong pai hi. 1510 kumin Goa mu hi. Tua mun panin Portuguete sum zuakin Kawlngam hong theng vanung hi. Pathein, Thanlyin, Mutama, Pegu khawng hong pai bek dom ngawl, Kawlngam sungsang Magway dong hong thengto hi. Teambaw tawlngak theina mun theampo ma theng kakoai hon a, sum zuak kakawm, innmun lo ngam khawng zongh a kilei thei le lei, a kisuan thei le suan, a thetna theampo uh zongh Pathian thu then papain, amate hantang ma ahi thei babangin a biakna uh zel papaih, cidanin a ngamtat hun hi. Ngamdang mi khualhaw le sumzuak in a vak tam ma Kawlngam hong theng a, a lai atna uh ah Kawlngam sung mun tatuam ah Tapidaw tam ma a mu uh hunlam na ciamtee tek hi. Pathian naseam zongh tam ma mu kakoai a, a min uh taw tatak ma na ciamtee tek hi.\n1555 kum ciang Piancit ngam Paris University pan pilna saang Doctor nga sate tam ma om a, a lai atna uh sungah, Kawlngam sung mun tam ma ah Kawl mi Tapidaw tam ma ka mu uh, thinglamte tepteena (the sign of the cross) veu zangh hon hi ci in na ciamtee hon hi.\nBy thawngno in Biakna, Kawl Ngam on January 24, 2012 .\n← Europe Bawlung Club Khat na Kyaw Ko Ko Laak Sawm\tNapyidaw Kawl Ngam Khuapi →


url: =Myanmar President le ulian te’n Tonzang ah khuanu khuapa te ngetna a vaihawm sakziading pulak kikna :: ZOMI DAILY\nMyanmar President le ulian te’n Tonzang ah khuanu khuapa te ngetna a vaihawm sakziading pulak kikna\nposted on 19 February 2017 at 4:54 pm Lomkholna: News, Zingsol, Zomi\n19 Feb, 2017 :: Gambup President U Htin Kyaw le azi, gambup minister te pawl khat kithuah in Zogam, Tonzang ah tuni nai 10:30am pawl in hong tung uhi cih thu kithei hi.\nTonzang khuanu le khuapa te tawh kimuh khopna zong bawl khawm thei uhi. Tua mun ah Tonzang khuanu khuapa tangin Pu Neng Khan Pau in Tonzang khuahuam khantohna ding thusunna (1) Tedim in District ngahna ding, (2) Cikha le Khampat kikal kizopna lampi ah Meitei gun kan ding sikleei khat dawh sak na ding le (3) Tonzang khua ah GTS sang hon theih na ding cih thu 3te sunna nei hi cih thu kithei hi.\nHih thusunna tung tawn in (1) Tedim DC vai pen President’ ciaptehna na bawl sak ning in, mipite deih le lunggulh ahih manin kisam, a kul leh piak loh theih loh hi. Minister of inferior affair tawh zong na kikup beh nung ci’n President pa in dawngkik hi.\n(2) Tedim – Tonzang – Cikha lampi pen tuk le khal pai theih na ding hanciam laitak hi a, Cikha – Khampat lampi pen ko Lampi lam vaisai te limtak in velcianna nei nailo hi ungh. ေက်းလက္ , နတလ, ေဆာက္လုပ္ေရး hih thum na kikop in na vel nung, tua pan a kisam bangin lampi puah phat ahizong lei dawh ahizong kisem thei pan dig hi ci’n Minister of public construction U Win Khaing in dawngkik hi.\n(3) Tonzang khua ah GTS vai tawh kisai pilna lam vaisai zum le tualo akisai pih zum te tawh kikop in sem ding hi hang. Sang a ဆင့္ျမင့္ ah khanto ihih manin ei khuanu/pa ten zong i tate sang kah hahkat sak ni, sang tawp sak kei ni. Nung aa VP Pu Vanthio tawh kong zuih lai in zong nong ngetloh pi uh Sangpi dolnih lamthak ding ong vaihawm sak hi ingh tua zong pen vai hawm zawh nading geel ni” ci’n gambup pilna lam vaisai pi Dr Myo Thein Kyi in gen hi.\nTua khit zawh ciangin President pa in thukhupna nei in Tedim lam zuan in vanleng tawh 12:30pm pawk lengkhia kik uhi cih thu kithei hi.\nRelated: Myanmar President Htin Kyaw Zogam hongzin ~ Zingsol\nAmau ahih leh zingciang in Falam khuapi aa akibawl ding Zomi nam Ni sim kawm in a phak zawhna tantan ah hong zin pak uh ahi hi. Zingsol thupuak\nMarn 1: President pa le a pawlte vanleng tual ah vaimuak na, credit Sia Mungno fb\nMarn 2: President le Khuanu khuapa te kimuh khopna\nPrevious: Myanmar President: Gambup Lutangpi U Htin Kyaw Zogam hongzin ~ Zingsol\nNext: Naupang kum 7 bek aphapan khat kawnggak tawh 62 vei azepgawppa kiman ~ ZD\nZAM Thupuak :: 29 November 2015\nZOLUS Journal No. 18 ki ngahta


url: =Kumthak thungetna ~ Dr. Kham Khan Khai :: ZOMI DAILY\nposted on 3 January 2019 at 5:15 pm Lomkholna: New Year, News, Zomi\nPasian in lamdang takin Israel mite Egypt pan apaikhiat pih zawh a kha thumna kha in Sinai Sehnel gam tung uh hi (Pai. 19:1). Egypt gampan a hotkhiat theihna dingin leitungah a om ngei nailo limlangdangte tawh vanglian takin paikhiat pih hi. A upna uh a thahat zawkna dingin San Tuipi lamdangtak in kantan pih khinzo hi.\nDawn ding tui a omloh laitak in tui kha panin tuilim suaksa aa, nidangin a nek ngei nailoh uh vantung an ahi Manna tawh Pasian vaakna ngah khin uh hi. Sinai mual tungah Pasian vangliatna mukhin zo uh hi. Pasian deih nunziate zong Pasian thukham tungtawn in zakhin zo uh hi. Ahi zongin Pasian makaihna mangngilh uh aa bawngno pasian biakna tawh a vanglian Pasian tungah mawh uh hi.\nPasian kihelna omlo in gualzawhna leh matutna kingah thei lua hi. Pasian ompihna kihello in zong Israel mite khapsa gam lut thei lua uh hi. Ahi zongin, Moses in Pasian ompihna lo in kalkhat beek suan nuamlo aa, mainawt nuamlo hi. Pasian ompihna lo tawh khapsa gam lut ding sangin Pasian ompihna leh maipha ngah aa Sinai mual bul giahphual ah om ding lunggulh zaw hi. Kum 2019 adingin Topa lungkimna, maipha leh ompihna ngen ni. Tua hi leh i nuntakna hong kilamdang ding aa, midangte tungah i tungtuang ding hi. Dr. Kham Khan Khai, Ed.D (Lecturer, Faculty of Education, Asia-Pacific International University, Muak Lek, Saraburi 18180, THAILAND)


url: =Norway ah Daw Aung San Suh Kyi Thugenna Tom kim - TUNGZANG NEWS\nNorway ah Daw Aung San Suh Kyi Thugenna Tom kim\nEurope gam NLD makai Daw Aung San Suh Kyi Europe gam sung akhualzinna ah Norway gam Oslo khuapi ah thugenna tom kim cing Zolai tawh anuai a bangin kisim/ kiciamteh hi. Norway gam Oslo khuapi ah Nobel Peace Prize pahtawi piakna hunpi sungah Nobel Committee, Norway gam Kumpipa le Kumpinu a kipan kumpi lam thuneih milian tuamtuam le sapna ngah mi thupi tuamtuam akipan Kawlgam mi honkhat tawh mipi kigawm vekpi 600 val kihelthei hi. Zomite zong honkhat kihelthei bek tham loin, Zomi nampuan hoih mahmah nih kipia in, Kawlgam a tun kik ciangin Pu Chin Sian Thang tungah genpah dingin kamciam cih kiza hi.\nNorway gam pan abeisa 1991 kum a kipia Nobel Peace Prize pen tutung a thakin sanna le lungdamkoh thugenna Norway Royal King and Queen akipan Nobel Peace Committee le gammite khempeuh tungah lungdamna nei ahihna thugen hi. A ma genna ah hih Nobel Peace Prize in Kawlgam sungah Democracy le Human Rights te a omtheih nading a hanciamna thute leitung in atheihpih zo zah dongin, a omsakna thu Daw Aung San Suu Kyi in Norway gam Oslo khuapi Innpi ( Town Hall) a kibawl pahtawina piakna hunpi sungah June16,2012 ni in genkhia hi. Daw Aung San Suu Kyi in agenbehna ah , " hih Nobel Peace Prize pen abeisa1991 kum a angahsa hih a,kum21 asawtkhit zawh Nobel Peace Prize pahtawina piakna athugenna munah tua thute genkhia hi. Nobel Peace Prize pahtawina angah hunin, mat le hen in a om laitak ahih manin, ama tangin apasal le atapa nihte'n va laksak uh ahihna thu gen hi. Tua pahtawina in akikhakcip alungtang kongkhakpite honsak ahihna thute zong genkhia ahi hi.\nKawlgam ah haksatna, buaina, zawnkhalnate cimangin lungnopna le thuman suahtakna a omtheih nading in Kawlgam mi khempeuh in ka lametna lianpi hi cih thute gen hi. Tulaitak a thupiang ahi Rakhine gamsung ah buaina, sihna le kithahnate le Kachin gam buainate khawl zo nai lo ahih manin, a sawt lo a baina ding lametna lianpi aneihna thute pulak hi. Tua mah bangin leitung gam tuamtuam ah tulaitak mahmah a sihna, kigalbawlna, kikap- kidonate , gilkial dangtakna, nasep neilo a, zawnna le haksatnate zong abeitheih nading a lametna thute zong gen hi. A diakdiak in Kawlgam sungah kilemna lianpi a om semsemna ding leitung gam tuamtuam in huhna kisam ahihna gen hi.neih nathute zong genkhia hi.\nTua ban ah Kawlgambup mipite i lametna lianpi khat le lunggulhna khat ahi gamvai (Politics) tawh mat le kolbulh athuak akikhahkhia nai lo thong sung a om mi tampite manlang theithei a suahtakna ding kisam cih thu zong khauhtak pulakkhia hi. A mahmah zong kum tampi sung gamvai tawh thongkiami (Polictical Prisoner) khat ahihna le tua bang thongkia mite suahtakna ding leitungbup in mapanpih kisam ahihna thute pulak hi.\nU Thei Sein Kumpi in kikhelna ding lam manawh laitakk in Kawlgam sungah akipawl khawmte ahi Galkapte, minam neuneute (Ethnic groups) te' sung pan gamvai nasem pawl ( Political Party )te, Media lam nasemte, Community, kumpi ahi lo kipawlna (NGO) lamte, sum le pai zonna lam (Economic ) cihte' sung pan athupi penpen khat in "Kawlgam mipite" ahi hi ci-in gen hi. Tua bang mipi kipawlna tuamtuam te'n lungkituak takin kipawlkhawm a, sepkhop theih peuh nak le Kawlgam i mai lam kalsuanna ding thuhoihte kimukhia/ kilenkipzo pan dinga, gualzawhna kingah thei bek ding hi cih thute gen hi. NLD President Daw ASSK in ama ngah Nobel Prize pahtawina hun a athugenna sungah a genna khatah, Thailand apai lai a Kawlgam mi gambel Refugees te tawh akimuhna tungtawn in, migam mi leiah gentheih haksatna athuak Kawlgam mite , leitung gamkhangtote le gam haute in hong huhna ding uh zong pulakna nei hi.\nTua banah Daw ASSK in Nobel Peace Center a kibawl Art Exhibition honna aneihsak khit ciangin, Norway gam le Europe gam sung atung Kawlgam mi tampi takte vaidawnna te lungkim mahmah ahihna thute genin, amaute tawh holimna hunpi khat neihpih hi. Norway gam pan Ireland gamah June18,2012 ni in pai suaka, leitung a minthang U2 Music Group te i pahtawina le Amnesty International te'n apiak ding ahi Ambassador of Conscience pahtawina sang leuleu ding hi. Tua nitak lam mahin England gam pai suak ding a, June 26,2012 ni dong England ah tam in, British Parliament khawmpi ah thugenna nei ding hi. Tua banah June19,2012 ni ciang a Kum 67 cinna ama asuahpawi (Birthday) zong England gam mahah nasiatak bawl ding cih kiza hi. June 26,2912 ciangin France gam hawh leuleu ding a,June 29, 2012 ni ciang France gam panin Kawlgam ciah suak dinga, June 30,2012 ni-in Yangon tung kik ding cih kiza hi.


url: =United Airlines te’n Leggings pheituam tawh zuihding phallo ahih manin kiphun ngeingai ~ ZD :: ZOMI DAILY\nposted on 27 March 2017 at 2:34 pm Lomkholna: News, Sawltak, USA, World\nUSA gamsung azinding Domestic Flight tungah azuihsawm Passengers numei nihtepen Leggings akici numei te pheituam apan delhdalh, akimatcip dikdek, azingzing in akidawk zingzeng te teeng uh ahih manin vanleng tungah ki tuangsaklo cih Reuters News te’n genkhia uhhi.\nSunday ni in United Airlines tungah thupiang hi a, hihvai pen Online Social Media tuamtuam ah kiphun ngeingai hi. Hihvai tawh kisai in United Airlines panin agenkhiatna ah tua vanleng tuanding akinawlh te pen “Special Pass Travelers” hi uh a, tuabang in Special Pass tawh azuiding te in vanleng sungah akilawm in silhding Dress Code thukhun azuih kul uhhi ci’n Twitter tungtawn in genkhia uhhi.\n“Special Pass Travelers” acihte uhpen United Airlines Company sungah nasem te ahih keileh nasem te ii innkuanpih te acihna uh hi a, vanleng tuanmanding Ticket zong midangte zah piakkullo uhhi. Company ah asepkhak manun vanlengtuanman akimap Company Benefit angahkhia, hamphatna akipia ahih manin, tuabangin atuangte pen Company ii Dress Code thukhun azuih kul uhhi ci’n Company in gencianna nei uhhi.\nSumpia in azui Ticketed Passengers te ahihleh amau utbangbang “Casual Attire” tawh vanleng atuang uh zongin phamawhlo a, Special Pass Travelers te ahihleh Dress Code zuihkulbek hi ci uhhi.\nUnited Airlines Flight pen Sunday ni in Denver pan Minneapolis khua zuanin alengding hi a, Leggings pheituam ateengkha Company nasem or nasemte meltheih te hangin buaina apiang hidihdih hi.\nCompany nasem te tungtawn in hamphatna tawh azui ahihlam athei khalo pawlkhat in United Airlines pen mawhsak mahmah uhhi.\nAdiakdiak in Celebrities ihcihcih Hollywood Actor, Actress, Singers, Models cihbang mi minthang te’n mawhsak phadiak uhhi. Banghanghiam cihleh amaupen adawk theithei asilhnuam te ahih manun, United Airlines pen mawhsak phadiak uhhi.\nModel Chrissy Teigen akicinu bangin “Abeisa in United Airlines ka tuangngei a, tualai in bombi zong teengbekkeng. Atungsilh khatbek silhziau ing. Nidangciang United Airlines katuanleh Jeans bek teengziau in atungah bangmahzong silhsawmkeng” cimawk hi.\nUS gam phadiak pen aki Democracy sak mahmah gamkhat hi a, a utut un silhin, asilhlo inzong utlel uhhi. Tuabang gamsung ah United Airlines te’n Leggings aphalloh pen lamdang akisavat ahihi. Ahi zongin United Airlines in aphallo pen khualzinmi Ticketed Passengers te hizenzenlo a, Company sungah asem leh asemte innkuanpih midangte zah sumpialo in azui te bek hi a, tuabang Special Pass Travelers te’n Company thukhun zuihkul cih ahihi.\nGam khatpeuh, Company khatpeuh, Pawlpi khatpeuh, kipawlna khatpeuh ah zuihding in akibawl thukhun omcitciat a, zuihzawh ngapkeileh tua thukhun aomna sungah kihellohding hipah lel hi. Hamphatna aomcianglah ngahnuam, thukhunlah zuizolo in aphunphun tepen mi hehpihhuai mahmah te hizaw khading hi. ZD Sawltak #zomidaily\nPrevious: Singapore nupa kopkhatin inn nasemnu an ngawlhcip in agihna 20kg kiamliang ~ ZD\nNext: Indonesia ah gamsung milamdang khat kimu ~ ZD


url: =2014-01-19 ~ TBC-Y\nPosted on Saturday, January 25, 2014by Siam Kim\nBang hunin Topa hong pai ding cih theilo na hih manun na pilvang un. ___Matthai 24:42\nA Day in Pompeii” cih mintawh ‘Tangvan Kepna (Museum) lahpawi’ khat ah “August 24, AD 79” cih ka muhna khempeuh kisuang tua laisuan in ka lungsim hong vut mahmah hi. Tua ni-in Rom gam tuipi gei khuakhat a hi Pompeei a mite 20,000 te annek tuidawn vai tawh a ngei bangin buaitek uh hi. Zingsang nai 8 hong zat ciangin Vesuvius mual sungpan in mei hong khu to in, sumkim ciangin tua mualpi hong puakkham a, nai 24 sungin Pompeii khuamite a tamzaw pen suang meisa nuai ah kivuk nelh ta hi. Uploh hunin hong piangvat hi.\nJesuh in ‘Mite in nisim nuntakna tawh anne tuidawn in kipi kiteng in a buai laitak in kong paikik ding’ ci hi. “Noah hunlai in uploh hunin tuiciin a tun bangin Mihing Tapa hong pai ding” ci hi (Matt. 24:37).\nTopa in pilvang tak a a ngak den dingin hong deih hi. “Tua a hih ciangin Mihing Tapa zong na upmawh loh hun laitakun hong pai ding (tg. 44),” ci hi.\nTuni in eite Honpa i dawn ding bangzahin lawphuai a hi hiam? – David McCasland\nTuni Topa hong pai hen la,\nA citak a thumante hong zong hihen la,\nLaulo in lawpna tawh a ngak te hong mu hen la,\nTua hong nai semsem hun Tuni hong hileh? – Morris\nTuni hikha thei hi.\nHONG GENHAK LUATEH\nPosted on Friday, January 24, 2014by Siam Kim\nAma’ thu za kei leh, kua in a thu-um thei ding ahi hiam? Kigen kei leh, kua in za thei ding ahi hiam?__Rom 10:14\n1 Timoti 5\n1700 kum kiimin Missionary Egerton Ryerson Young in Canada gam a Salteaux minamte kiangah Pasian’ n sem hi. A teek khit ciang a Lungdamna a zakha pan tua minamte makaipa in Young tungah Pasian thu a genna hangin lungdam ko hi. Pasian pen Young i vantung Pa a hih lam a theih ciangin ‘kei pa zong hilo a hihiam?” ci-in makaipa’n dong hi. ‘Himah hi. Nang pa zong himah hi’ a cih ciangin mipi in khut beng ziahziah hi.\nMinam makaipa’n a thugen zomlai a, “Tua ahih leh ….gamlak a, ko na sanggamte tungah hih lungdamna thu banghangin tu’n hong gen pan mawk na hiam? Hong gen haklua teh” a cih pen Young in mangngilh theilo hi.\nKa nuntakna akawi amaam-ah Gupna thu ka gen khakloh hunte ngaihsunin ka lungzing theizel hi. Pasian in tu mahmah a, na omna, na kim na paam ah Jesuh thu a za nailo mitampi om cih hong hilh hi. “Topa pen mi khempeuh’ Topa hi kim a, ama kiangah a ngen khempeuh tungah thupha tampi tak a pia hi. Topa tungah huhna a ngen khempeuh in hotkiatna a ngah ding uh hi” cih thu mite tungah i gen ding a hi hi.\nTua pen tangthu mawkmawk hilo in a kigen khinsa khempeuh lakah a hoihpen thuhing ahi hi. –Randy Kilgore\nMipawl khat in a zak ngeinai loh,\nTangthu ka gen nuam hi,\nPasian Gupkhiatna simloh,\nGen ding dang a hoihzaw omlo hi.\nKhut dawh ngen khat in a dang khat kiangah an omna a gen bangin Lungdamna thu i gen ding ahi hi.\nPosted on Thursday, January 23, 2014by Siam Kim\nPasian in ama’ hoihsak hun ciangin note hong laptoh theih nadingin a thahat Pasian’ khut nuai-ah kiniam khiatin na om un. __1 Peter 5:6-7\nKum zalom 19 lai a tembawpi te pen na tam kipua saklua a hih manin tui sungah tum theizel hi. Tua bang supna a tawm zawkna dingin 1875 kumin British politician Samuel Plimsoll makai in van bangzah kiguan cih a kitheihna ding tembaw pangah lam git ding kumpi thukhun suah hi. Tua manin ‘Plimsoll Lamgit’ kici hi. Tuni dongin tembawpite tungah kizang suak hi.\nKhat veivei mihingte zong launa, buaina, natnate hangin i vanpuak gik lua thei hi. Ei mahmah in zong tui sung ah a tumding bangin i kingaihsun thei hi. Tua bang hun ciangin eite vangik hong puaksak nuamin Pasian na kiging kholkhol cih phawk ni. Nungzuipi Peter in, “Ama’ hoihsak hun ciangin hong laptoh theihan dingin a thahat Pasian’ khut nuai-ah kiniamkhiat in na om un. Pasian in hong kin a hih manin na lungkhamna teng uh amah suan un(1 Pet. 5:6-7),” ci-in hong phawk sak hi. Nang hong depcip kinna te Pasian in hong vaihawmsak thei hi.\nVangik pua bangin nuntakna ah sinna leh ze-etna i tuak laitakin, vantung i Pa Pasian in i puakzawhzah ding thei hi cih kipsak zelzel ni. Bangbang i thuak zongin hong huh ding hi. – Bill Crowder\nKa mai nawt zo nawnlo ding ka hiam ci’ng e,\nThanem in gimin tawl kisa ing e,\nAh!! Pasian in ka puak zawhzah hong thei e,\nAma’ hatna in hong puakpih hi e.\nAmah i muan zawkna dingin tuithuk sung dongah Pasian in hong paipih kha thei hi.\nJan 19, 2014 PROGRAM\nPosted on Wednesday, January 22, 2014by Htaung Kyint\nJan 19, 2014 Bulletin\n01 Gen 21 Laisiangtho thusinna\nAudio files Listen online or Download\nBUHTU LO, LEISAN\nPosted on Wednesday, January 22, 2014by Siam Kim\nNote kong khahkhia dinga ... a thahat ka khut zanin note kong honkhia ding hi.__Paikhiatna 6:6\nMihingte in na khempeuh a kiciangtan zah bek i zang thei hi. Sum ahi a, hun ahi zong, mihing tha ahi a, settha ahi zongin beihun neithei hi. Tua bangin a kiciangtan nate siksanin i sepding tamsemsem zaw thei hi. Tua manin, “Buhtu tomno tawh leisek tampi” kingah nuam hi.\nHih kammal pen Egypt gam a saltang Israelte’ haksatna a gen nopna ahi hi. Pharoah in leisek bawlna ding buhtu pianawnlo in leisek pen a ngeina zahmah sek sak hi. Lei kui liangin buhtu a zon laitakin Pharaoh’ nasem ukte in satin nasep haksa sakzaw lai hi (Pai 5:13). Tua ciangin Israel mite lungkia lua ahih manin Pasian in Moses tungtawnin, “Note kong khakhia ding a, a thaht a khut zanin note kong honkhia dng hi,” a cih nangawn umzo lo uh hi (6:6).\nTua bangin Israel mite in Pasian thu a ngaihnoploh hun nangawn in Pasian in Moses lamlak in thupia in Pharaoh tawh a kimu dingin kiginkhol sak hi. Pasian pen Israelte lamah pangtinten hi. Eite zong lungkia lua-in thapiakna kammalte i awlmawh zawhloh hun omthei hi. Tua bangin nuntakna a mial hun ciangin “Pasian pen kei hong honkhia pa hi (Late 40:14),” cih phawk lehang lungnop huai mahmah hi. Ama’ nasepzia i muh theihloh hangin eitang i Pasian in na sem tawntung hi. – Jennifer Benson Schuldt\nKa lungkiatnate kheng in nang kong muanzawh na’ng,\nKha Siangtho lametna ka sungah nong guan na’ng,\nKa nuntakna tawh teci kong pan zawh na’ng in,\nKei hong huhin Topa.\nHaksat hunte pen muanna i neihna ding hunte ahi hi\nPosted on Tuesday, January 21, 2014by Siam Kim\nPasian’ na kemsiamte bangin Ama’ kiang panin na ngahte uh midangte phattuam nadingin na zang un.\n__1 Peter 4:10\nKhauzang 5 a pha Banjo tum leng nuam ka sa mahmah hi. Ahi zongin zang 5 na pen khutme (Chord) dangte ah kihual nuam pha lo in leplep kul hi. Tumging tuamtuam tawh a kitum khop ding cianin Banjo pen lepphat mahmah kul hi.\nTua bang mah in Pasian’ na i sepna ah i ngah Kha Siangtho letsong, i siamna te leh midangte siamna, i lepphat mahmah kul zel hi. Gentehna in Laihilh siamna a nei khat pen mi kaikhop siamna a nei khat tawh a kikop thei leh hoih a, tua bang mahin kikhopna mun siansuah leh zep a siamte zong tawh a kipawl mahmah kei leh vai lemlo thei hi. Pasian’ deih nasep i zawhna dingin Kha Siangtho letsong i siamnate i gawmkhop a, i leptuah ding thupi mahmah hi.\nNungzuipi Peter in zong, “Pasian’ nakep siamte bangin Ama’ kiangpan in na ngahte uh nate midangte phattuamna dingin na zang uh (1 Peter 4:10),” ci’n hong hilh hi. Neihsa kepsiamna cih pen kipawltheih siamna zong kisam hi. Na Kha Siangtho letsongte lungngai dih in (Rom. 12; 1 Kor 12; Efe 4: 1 Peter 4). Tua na siamna te midangte siamna tawh koici leptuah-in manphasak ding cih lungngai kik in. I siamnate pen panpih theihlam a hih nak leh Pasian’ minthanna dingin hong kihual mahmah ding hi.\nTumging tawh Pasian i phat a,\nLapi sa-in i pahtawi zongin,\nLungsim takpi tawh sa in,\nI Kumpi pa’ na i sem ding ta.\nKhris tawh mimal kihualna in Pawlpi bup hong kihual sak hi.\nPosted on Monday, January 20, 2014by Siam Kim\nNote lakah a lian nuam khat peuh adangte nasem hi ding hi. __Maku 10:43\nMi pawlkhatte amah le amah gunpiau a, suangtang neu khat bangin kineu ngaihsut thei hi. Bangzah in ei le ei, neu i kisa zongin Pasian in a lianpi-in hong zang thei hi.\nMartin Luther King Jr. in 1968 kum kipat lam a, a hunzatna khat ah Maku 10 sung a, Jesuh kammalte bulphuh-in gen hi. “Mi khempeuh mi lian suak thei hi. Bang hang hiam cihleh mi khempeuh in midangte huh thei hi. College degree neih kullo hi. Plato le Aristotle-te a theihloh hangin zong kihuh thei veve hi. Itna a dim, a hehpih lungtang na neih ding kisam bek hi.\nVantungah kua zalian zaw ding ci-in a nungzuite a kituh laitakin Jesuh in, “Note lakah a lian nuam khat peuhpeuh, a dangte’ nasem hi ding a, a makai a hi nuam peuhpeuh, a dangte sila hi ding hi. Mihing Tapa zong, mi dangte nasem sak ding in hong pailo a, mite’ na a sem ding hong pai hi (Maku 10:43-45),” na cih san hi.\nLiatna tawh kisai in ei telzia koici bang a hi diam? Mi phawk loh in mite na i sepsak nuam mah diam? I nuntakna pen Pasian a lungdam sak ding hilo a, mi lian i suahna ding hizaw kha hiam? Mi lian i suah nop taktak leh A lianbel pa mah i mitsuat dending a hihi. –Vernon Grounds\nNasep a thupi lo cih omlo a,\nLeitung pen tua nasep tawh kidim hi.\nAma’ angsung bek a zongte a neu hi a,\nPasian’ deihna a sem theite milian a hihi.\nJesuh min tawh a kisem a neupente zong alianpen suak hi.\nPosted on Sunday, January 19, 2014by Siam Kim\nA lungsim nakpi takin sukha-in lunggim mahmah ahih manin... Jesuh a kap hi.__Johan 11:33, 35\n2 Thessalonika 3\nKa tenna khua ah nikhat, mi nih sih khat in hong si hi. Khat pen palik hi a , a dang khat pen inn neilo pasal khat a hihi.\nPalik pa sihna hangin khuabup kidah mahmah hi. Amah pen khangmoi lai-in a veng a pam a huh thei mahmah khat hi a, ki-it mahmah hi. Inn neilo pa bel a inn neilohpih mi tawmno khat in dahpih sam hi. Ahi zongin Pasian pen tua minih sihna hangin dahkhawm ding hi.\nLazarus sihna hangin Mary, Martha le a lawmte kahna a muh ciangin, “Nakpi takin a lungsim sukha hi (John 11:33).” Mary te unau pen Jesuh in it mahmah hi. Tua hangin a kap a hihi. Lai Siangtho siam pawlkhat bangin Jesuh pen sihna hang a mite dahna a muh ciangin a kap hi ci hi.\nI nuntakna supna dahna tawh a kibawl khawm ahi hi. Ahih hangin Jesuh pen nuntakna le thawhkikna (tg. 25) hi a, Amah a um mite in dahna le kahnate a bei hun khat mukha ding uh hi. Tu tadihin ahih leh Jesuh mahmah eitawh hong dahkhawm in hong kap khawm lai hi (Rom 12:15).– Anne Cetas\nNang kong sut semsem na dingin,\nA hehpihthei a nem na lungtang hong guan in la,\nKa kim ka paam a, a lungleng te hong hehnem sak in.\nNa hehpihna tawh kei hong tuam in.-Amon\nLainatna in midangte’ lungsim natna damsak hi.


url: =England ah naungek suakcilkhat alungtang apualam ah om, Operation kibawlsak :: ZOMI DAILY\nposted on 14 December 2017 at 10:18 pm Lomkholna: News, Sawltak, World\nEngland gamsung ah naupangno asuakcil khat alungtang (Heart) pen apualam ah om cimawk hi. Tua asuakcil naupangngek (Newborn baby) pen Doctors te’n Surgery bawlpah ngekngek uh a, 3 vei Operation akibawlkhit ciangin alungtang aomnading ah ki koihkikthei cih Reuters te’n genkhia hi.\nTua naupangno pen numei hi a, aminpen Vanellope Hope Wilkins kici hi. Asuahcil in alungtang pen apumpi apualam ah aomban ah a awm laizang ah apaisukding Breastbone kici guhzong omlo cimawk hi.\nHihbangdan naupangno pen omngei pakpak hetlo ahih manin, “Extremely Rare Condition” kiciliang a, zatuilamsang mipil te’n hihbangdan tepen “ectopia cordis” ci’n ciamteh uhhi.\nEngland gamsung ah hihbangdan “ectopia cordis” in asuak naupangte lakah Surgery akibawlthei, anungta masapenpen naupangzong hiding kici hi.\nHih naupangno pen asuahhun ani cingnailo in asuak hi a, asuahkhiat laitak in aki at “caesarean section” tawh asuakkhia ahihi.\nNung abeisa kal 3 hunlai in England, Leicester aom Hospital khatah asuakkhia hi a, asuahcil akipan Doctors te’n alungtang “Heart” pen Sterile Plastic tawh kepsak uh cihi. Tua asuahni mahin Doctors te’n Surgery bawlsakpah uh a, alungtang pen aomnadingsan apumpi sungah koihtheih nadingin hanciampah ngekngek uhhi.\nOperation akigawm in 3 vei bang kibawl ci a, a awmvang ahukkik nadingin naungek ii avunmah zangkik in ki phopkiksak hi.\nVideo: Baby born with heart outside body ‘doing well’ – BBC News\nHihvai tawh kisai in Glenfield hospital paediatric cardiologist Frances Bu’Lock ii genkhiatna ah hihbangdan “ectopia cordis” tawh naungek asuak pen ompakpaklo cihi.\nNaungek Million khatbang asuahna ah naungek 8 khawngbek hibangdan omthei ci a, aompakpak hetlo ahihi. Tuabang in ectopia cordis tawh asuakte zong asisa in asuak ahih keileh asuahzawh ni 3 sungin asipah cihbang vive cimawk hi.\nMore: Nausuakding Operation bawllaitak Doctors nih kitawnggawp dihdih\n2012 kumsung inzong USA, Texas State sungah hihbangdan in naupangno khat suakkhia in, Surgery kibawl sakpah a, nungtasuak hi. Tua naungek zong numeimah hi a, aminpen Audrina Cardenas kici hi. Sawltak #zomidaily\nPrevious: Pawlpi maw Laisiangtho? (The Church or the Bible?) ~ Peter Suumpi\nNext: Malaysia, Banting innsung ah mi 4 aki haltumvai Update themkhat


url: =India gamsung ah mopawi bawllaitak mopa thautawh kikaplum :: ZOMI DAILY\nposted on 2 May 2018 at 10:51 pm UTC+8 Lomkholna: India, News, Sawltak, World\nIndia gamsung ah pasal khat mopawi abawllaitak in alawmte khatin thautawh kaplum cimawk hi. Tuabang in mopa thautawh aki kapluplian laitak pen Video kizaihkha in, Social Media ah ki khahkhiapah hi.\nTua zinei tangvalpa pen amin Sunil Verma kici a, kum 25 aphakhin khat ahihi. Abeisa Sunday ni in Hindu ngeina tawh “Hindu Wedding Rituals” nei in mopawi abawllaitak thautawh a awmsung kikap citciatmawk hi.\nTuabang in mopawi bawllaitak thautawh akappa pen mopa ii alawmte khat kici sawnsawn hi. Video Clip sungah pasal khatin thautawh mopa ngimin kapphei hi.\nPistol tawh angeinai mahmah panin akap hi a, amasa in khatvei kapkhalo in, anihveina ciangin mopa ii a awm kapkha hi.\nTuaciang in mopa pen a awm humkawm in, tuakhit ciangin tuksuk kici hi.\nVideo: A video of Sunil Verma, 25, being hit in the chest late Sunday as he performed Hindu wedding rituals has gone viral on Indian social media.\nTuabangin mopawi bawllaitak mopa akaplumpa pen Indian police te’n Tuesday ni in mankhiata uhhi. Tuapa in thautawh kakap mahhi ci’n genkhiakhin a, ahi zongin banghangin kap cih athu akician in aki kancian laitak ahihi.\nUttar Pradesh state, Lakhimpur Kheri district panin Investigation Officer Ghanshyam Chaurasia in agenkhiatna ah thaukappa ii athauzat zong ki matsak khinta hi ci’n AFP te tungah genkhia hi.\nMore: India ah mopawi siimdingin apai Truck mawtawpi khat tuahsia in mi 21 si, 21 liam\nMopawi pen Sunday ni hi a, thaukappa pen akapkhit phetin kihemkhia in taimang vingveng a, Tuesday ni ciangin aki mantheipan ahihi. India gamsung ah mopawi bawllaitak thautawh kikapna buaina tuamtuam pen kizathei zelzel hi. Sawltak #zomidaily\nPrevious: Japan ah Rollercoaster khat vandawn ah bungbusa in khawlcip, mi 64 awkcip\nNext: US galkap te vanpuakna Cargo vanleng khat kia in mi 9 si\nKawlgammi innteng nasem khat bawlsiatna hangin Singapore nupa’ kopkhat gilbem ah kikoih\nZAM palai te UNHCR Meeting kah\nZawngtah zuakzia tawh kisai\nSingapore MRT meileng khawlna ah numeikhat aguaktang in aomlaitak Photo ki thehzak\nFeedback Nam 4 ~ Pu Zokhai\nNa zi in nang adingin bangteng haksatna thuak hiam ~ Job Cinpi\nI omna munding ah i omtheihding kisam ~ Dong Mung\nTuhun Zomi leh Internet ~ Awn Za Pau


url: =Pastor’ tanu teci panna (True Story) :: ZOMI DAILY\nPastor’ tanu teci panna (True Story)\nposted on 16 May 2016 at 9:33 am Lomkholna: Biakna, News\nKhangno te aw,,na khangno na uh zangsiam in lungdam un… Thuhilhna 11:9. Unau li lak ah a neu pen leh kei bek numei ka hih man in, ka innkuanpih te in hong ngekbawl mah mah uh hi. Ka pa pen Pastor a hih man in, ka theih bat sun pan zong mun tuam tuam ah 5 vei bang ka ki suan kawi kawi ngei uh hi. Ka innkuan un ki lem leh ki-it mah mah ka hih manun, ka sanggam pasal te in zong lawm dang tawh kikhawl khol lo in, ka unau teng un ka kikhawl den uh hi. Nitak sim in innkuan kikhop ka nei uh a, tua tak ah ka pa in kei pen la hong tangsak (solo) sak in ka UJohn in guiter hong tum sak a, kua dang ngailo in ka innkuan un ka gualnuam thei mah mah uh hi.\nTan 10 ka kah kum ciang kei zong ka pumpi hong gol ta in, hi mah leh ka ute in kei pen naupang khat bangin hong ngekbawl mah mah lai uh hi. Sang pan ka ciah sim in, ka nu in bawngnawi leh cake lim mah mah hong bawl sak dena, a ka uJohn in ka homework (eng-sa) hong bawl pih a, ka u lak a a upen in a nasep hong man ciangin ka inn geia munzaang khat ah ak-kha(badminton) hong kimawl pih hi. Tua a hih man in, ka nuntakna bel lungnopna leh nopsakna tawh kidim hi. Sang ah lawmte tawh kikhawl mah leng inn lam ah a hih leh lawm dang tawh a kikhawl ngeilo phial ka hi hi. Tan 10 zong hoih takin ka ong a, ka u pen in a lopna party zong hong bawl sak hi. Tan 11 ka sin to a, hih kum pen ka nuntakna pumpi ka khuai (ki sia sak) kum a hi hi.\nTan 11 ah ko lawm a ki tuam kholh pian mi 3 ka om uh a, ko teng thum pen ka ki it mah mah uh hi. A hih hangin ka lawm gel in, Zatang nek zongsatna hoihlo nei uh a hih man in nuam ka sa het kei hi. Ka lawmte in kei zong ne ding leh sin dingin hong kut hangin, ka nu leh ka pa ka mitkha ah luai den a hih manin, ka zang ngam vet kei a, ka nial den den hi. Ka sang gei kiu khat a sumbuk khat om a, tua sumbuk ah nitak sim in ka lawm gel tawh ka lut pak thei zel uh hi.\nSai ngak pa pen uJerry ki ci in,ko sang a u kum thum bang uzaw, tangval melhoih duangcing mah mah khat hi a, UJerry in ka lawmnu kiang ah, kei pen melhoih ong sak na thu leh hong ngaihthu na hilh den den hi. Ka zak tungin lamdang zong sa lo hi mah leng sangtuak simin tua sai ah baang den ka hih man un, uJerry pen lawmkhat bangin ka maingap to to hi. Ka lungsim sung ah ki tamkholh loh ding hoih ka sa a, a hih hangin ka kimuh nawh luat man in tua zong khen ding haksa ka sa hi.\nTua bangin uJerry tawh kikhawl mah leng tua thu pen ka innkuan pih te ka hilh ngam vet kei hi. Ka ute in hong thei leh ki nungaksak ci in hong tai ding cih ka thei hi. Ka ute in lawmngaih a neih uh ciangin ka nu leh pa kiang ah hilh pah pah uh a, kei ka hih leh naupang no khat bangin hong ngaihsun uh a hih manin lawmngaih nei dingin hong ngaihsun vetlo uh hi. A hih hangi, ki nungak sak pian ta ka hih man in nidang bang a ki naungek sak leh nuak khawng pen ka khel pian pian ta hi.\nKa Tan 11, laivuanpi ( final-exam) khit uh ciangin ka lawmte in an nekkhop party ding hong gel uh a, Innkuan annek khopna vai lo buang hih bang a lawmgual tawh an tuam nek khop leh party neih pen ka nei ngei nai kei hi. Ka pa kiang ah khuan ka ngen a, ka nu in hong awi khollo hi mah leh ka pa in hong awi lel a hih manin lungdam takin ka pai hi.\nKa lawmnu Merry te inn ah ka pai khawm uh a, uJerry zong hong pai hi. Nuam ka sa mah mah uh hi. Nitak lam ciang in ka lawmte in hih sang gualnuamzawk na dingin zu tawm tek dawn ni hong ci uh hi. Pastor innkuan pan in a khangkhia Pastor tanu ka hih mah bangin tu dong ka kam sung ah zu takkhat beek tum nailo a hih man in dawnlo dingin ka nial zo hi. A hih hangin uJerry in ‘tua bangin zu na dawn theih keileh, hi beek na dawn in’ ci-in beer tawh kibang khat hai dim khat hongpia a, kei zong ka lungsim in, “ hih bel phamawh sam ken teh, zu hilo a hih ciang” ci in a vekpi in ka dawn hi. A hih hangin tua zong ka lungsim sung ah kisuanna lianpi a om hi.\nKa lawmte a hih leh nuamsa lua in lam ziah ziah mah uh leh, ka hih ngei lo party a hih manin nuam sakna ka nei thei kei hi. A sawtlo in ka lu hong vai miaimuai lai sawn sawn in, ka mit khuamuhna hong gial sem sem in, ka ci ka sa teng hong hik a, ka lung hong am pian pian ta hi. Khua phawk ka kineih hang in ka theih cian mel a om kei hi. Tua bang a ka om ciangin, U Jerry in lupna lam ah hong lut pih a, tua lupna ah kuamah om lo hi. Ka lawm dangte zong a mau khom in zukham khin lua a hih manin kua mah a kidon zo omlo cih a theih ciangin uJerry in ka puan teng hong suah khiat sak hi.\nKa puan hong suah sak cih zong ka thei a a hih hang in U Jerry khawlsak dingin tha tang leh aw mah mah ka neinawn kei hi. Ka lungsim sung ah ,” uJerry aw, hih bang hoih lo hi, ut lo hi ingh,Pasian in zong deih lo hi, hehpihna tawh hong khoih peuh mah ken” ka ci ci a, a hih hangin ka tha leh ka aw mah mah suak zo lo a hih manin, ka kho zo kei hi. A lungkim zah dong hong ompih a, a hih hangin nuam sakna themno khat zong ka nei kei hi. K\na mitkha ah ka nu leh pate mel bek bek luai den a, ka khitui zong hong luang ngelh ngelh hi. uJerry in bel ka taksa pen a ma nopsak nang in a utbang in hong bawl a, tawl lua ka hih manin ka ihmu suak a, tua zawh nai thum khit khawng ciang ka khanglo hi. Ka pumpi siangtho nawnlo cih ka theih ciang in ka leitung kisia zah in ka lungsim zong hong namah mah hi.\nZan 12 khit ciangin inn lam zuan in ka ciah hi. Ka nu leh pa leh ka unaute lungnuam loding cih zong ka thei a, ka upmawh bangin, inn sung ah ka nu leh ka pa leh ka sanggamte in hong na ngak uh hi. Keizong bang mah thusia omlo bangin ka lunggimna teng sel in maitai takin inn sung tum mah leng ka pa in bel hong theisiam pian hi. Ka pa in, “ Boih aw, hong ciah hak sicia, ka lung uh nuam theilo in hong zong dingin na ki thawi thawi hi ve ungh” hong ci,,ka tung a thupiang teng ka pa in thei leh bangzah takin a lungsim a na diam’ ci in ka ngaihsun hi.\n“ uJerry aw, hong it tak tak lo hi teh mate, ken ka hih leh na thu zong nial ngeilo in ka u te khat bang in hong zahtak leh hong ngai mah mah in a, a hih hangin nang bel gualnopna leh taksa nopna ding bek in, zu hong kham sakin na deih bangin hong bawl zawzen maw” ci in ka lungsim in ka ngaih sun sun hi. Ka pa in, “guai aw, zan sawt ta ahih man in, ken thungetna hong nei ningin lum phot ni” ci in thunget khit ciang ka lum uh hi. Tua zan a kipan in lungnopna leh maitaina ka nei ngei nawn kei hi. Lungnopna leh maitaina khem peuh vasa bangin ka kiang pan in a lengmang dan in ka kinei hi.\nKa tangthu pen hih ciang tawh a khawl thei hi leng ut lua ing, tua hi leh ka nuntakna a patna pan kipan kik in Pasian deihna bang in kizang in ka nuntakna lungnopna ngah kik mah ding hiveng, a hih hang ka tangthu pen a sia lam a kipan ding hi bek mawk. Ka laivuan ongsazian( exam result) hong suak in ka lai ka ong(pass) a, tawm bang ka lung hong nuam zaw deuh hi. Tua ni a kipan in ka sang lawmte leh uJerry zong ka khawl nawn vet kei hi. Ka Ute kiang ah ka hun a tam thei pen pen ka zang a, ka nu laphuak te a aw bawl in, ka unau un ka sa uh a, ka lungsim ana mah mah zong hong phatuam zaw deuh hi.\nSangkhak pi (Summer) hong bei in, Tan 12 kah dingin ka kipan kik ta a, sang ah lawm neih zong ka sawm nawn kei hi. A kilawm sak na in lawm bel ka khawl teei sam hi. A hih hangin khat vei vei ciangin ka tha hong zaw thei in, zan ka ih mut ciangin ka khuasik peuh hong suak thei mawk hi. Tawm tawm in ka khuh kheuh kheuh den a, khat vei vei ka sung pai thei zel hi. ka om nuam khol kei mah leh ka innkuan pihte ka hilh kei hi. Tua bangin hun hong pai to to a, damlohna neng neng ka neih pian pian man in ka pa in Siavuan kiang ah kilak dingin hong sawl a hih manin, ka uJohn tawh siavuan kiang ah kilak dingin ka pai uh hi. Siavuan pa in zong kician takin hong vel in, ka sisan zong datkhuaikhan( laboratory) a sittel ding in hong la a, zatui pawl khat zong hong pia hi.\nNitak lam ciangin ka uJohn tawh a ka sisan result la ding in ka pai kik uh hi. Zato siamah khat in a khan khat sung ah kei bek hong pai pih a, tua tak ah papi a zah tak huai mah mah nih in hong na ngak uh hi. Siamah nu zong ka gei ah hong tu a, thu tampi hong dong in, thukhel no no tampi hong dong lai sawn sawn uh hi. Papi khat zaw in, “ TU LAITAK IN HIV(Postive) BANG HI KHA LETEH BANG CIH DING NA HIAM?” cih dotna hong dong vat a, ka dawn dan ding zong ka thei kei hi.\nTua dotna hong dot khit ciang in, ka maitang ah hong en in, “ Boih aw, na sisan sung ah HIV lungno ka mu uh hi” hong cih mawk ciang bangzah tak in ka mangbang mawk a hiam!!!! Um zo keng, tel khial hi nuteh, kei sisan hi kenteh.. cih sawm mah leng ka aw zong a suak zo kei a, ka geia zato siamah nu in hong hehnepna kammal zong ka za nawn mel kei hi. “ Pute aw hi thei kei, khial kha hi nuteh .. hih bang hi thei lo ding hi,,, ka cih kawm in “ uJerry aw, hih thu in bang hi mawk a hia???? Ka lungsim in ka ci ci hi. Ka lungkham lua in ka lung-am ciai ciai in bang mah ka phawk kei hi.\nKhanglo in khua ka phawk ciangin, ka inn sung ka room a ka lupna tung ah ka na lum hi. Zan sawtta a hih manin, ka naipi ging tik tik te zong ki za hi. Ka kim ka paam ka khuadak leh, kanu ka pa, ka u John, Matthew, ka upen teng thum zong ka lupna gei ah kimkot in na tu uh a, a lu uh kun tek in kidik kawm in na tu tingteng uh hi. Ka nu pen nak kah lua cih zong a maisuah pan in ka thei siam a, na ka sa mah mah hi. Ka khuaphawk khanlawh lam ka pa in hong theih ciangin kei lam zuan in a tutphah hong neih phei a, ka pa pen ka kihta lua hi.\nA tanu neihsun a suan mah mah in HIV+ natna nei mawk,, ci in lingkawm mitsi kawm a kaki ngaih sut laitak, ka liangpan damtak in hong pom a, “ Boihno aw, lamdang mahsi maw, bang hangin hih bang natna ka tanu tung hong tung thei a hiam, kamsia mah si hang maw” ci in aw ling kawm a a tamlawhna zong ka bilkha ah a bei thei mah mah kei hi. Ka U John lam ka et leh nak kah lua kisa in a mitsan in khitui laam kawm in hong en,, kei zong en ngam nawnlo in kanu lam nga kik inka kah kawm in ka nu ka pom cip a la innkuan un tawlkhat ka kap uh hi.\nTua bang in kei zong maizum khual nawnlo in ka innkuan pih te kiangah uJerry hong bawl dan teng ka gen hi. Ka u John in uJerry pen Palikte kiang ah thubawla mat sak ding hoih a sak thu hong gen in, ka u te gel in zong thukim uh uh. A hih hangin ka Pa in, “ Hi lo e, thukkik na pen eite sep ding hi lo in Pasian khut sung ah koih zaw ding hi hang, Pasian in hoih a sak bangin thukhen ta hen” aw dam tak in hong ci hi. Aw.. pa aw, na tanu hi ding in kilawm kei mah sing maw, nu aw kum 17 bek pha pan hi veng, khat vei bek bek kidawm lo a ka tat khialh man bek in kei a si ding maw nu..UJohn aw, na lawmte kiang ah nong pai pih a, hih ka naunu hi ci a na angtan mah mah, tun bel hong tonpih nuam lo in hong zumpih zaw mah niteh maw,,ute aw…\nKa innkuan nopna khem peuh thakhat thu a paihkhiat hong bang a, ka ute thum zong a lungsim uh na mah mah a, ka nu lah akah tawp thei lo..ka pa a hih leh thunget hong hahkat san a,,”Topa aw katanu dam sak in,, damsak theihloh a neilo Pasaian hilo na hiam.. Topa,, ka tanu damsak in”.. ci ka pa in..Kei zong ih mu thei ngei nawnlo,, ka lungkhamna leh ka mangsia teng in hong buai sak sem sem..Zing lam nai khat pawl in ka khua-ul in hong buak in maiphiat ki siansuah ding a bathroom lam ka pail eh.. ka pate room lam ah mei na vaak lai in kei zong damtak in pai in ka et sim leh, ka pa pen tawlet lam nga in a khitui na nul nul in, kong vang a dak hongmuh ciangin, ki ip zolo in lei ah ka tusuk kawm khasia tak in ka kap a, ka pa in hong kawi a, “ Boihno aw, na haksatna tuak pen nang a ding in puak haksa mah si in teh maw” ci in hongkawi in ka pata un ka kap uh hi.\nKa lungsim sung ah, awww Paaw, kei a dingin hoih mah si teh maw ka ci ci hi. Ka pata kah aw uh ka ute in zong hong za a hih manin innkuan inhong tho uh a, ka u John in “ Boih aw, kap nawn kei in, na khempeuh a hih thei Pasian nei hang, misi nangawn a tho sak pa in hong dam sak ding hi, tun zong na mel hoihna leh na taksa kiam vet lo hi” ci in hong hehnem hi. Ka pa zong a khitui hong nul in, ka pata teng un thungetna ka nei khawm uh hi.\nTua zan in ka pa in ka nu tawh a kikal uh ah hong lumsak in ka khamuang mah mah hi. Lungkham khakun a om ding ka innkuan pihte in ahun hong pia vet lo in , ka pa leh ka U John in hong vak khiat pih in lungkiat lohna dingin hong hanthawn den hi. A hih hangin ka lungsim sung a a beimang theilo thu khat pen, dam dam in ka taksa kiam kiam dinga, a tawpna ah ka sih ciangin, “ a sihna a hang= AIDS ‘ cih laimal ka konguh ah kisuang lai ding hi mawk a .. aw cih ka ngaihsun den hi…\nKHAT VEI GAMTAT KHIALH LEH NUNTAKNA ZATKHIALH BANGZAH TAK IN POI A HIAM…A hih hangin, ka nu leh pate leh ka ute hong itna leh hong thungetsakna hangin Khazih sung ah nutakna thak ngah khin ka hih man in ka lungkim hi. Hih ka taksa a sithei ah bang bang a tung ta zongin Topa sungah ka lungdam den ding hi ka cih theih man in Topa minthang ta hen.. Haleluijah..ka sepkhialh thaman pen ka taksa in thuak ding a, a hih hangin sihna nangawn a sih khit hun a hi tawntung khua vak hun ciangin AIDS natna lungnote in a nek theih loh pumpi taksa thak ka nei ta ding a, mite lak ah ki suang hetlo in hong Tanpa gei ah ka om ta ding hi.\nSatan hang a ka thum ka tau nate ka Honpa tanpa tung ah ka hilh ding a, Amah in ka biang a mittui khem peuh pen hong nulsiang sak ta ding hi. Aw tua hun ding ngaklah mah sing maw… Keima khialhna hang a ka nu, ka pa leh ka ute lunggim singimna khempeuh leh a lungkhamna khitui teng zong lungdamna luankhi hong suak ta ding hi.. Ka nu, ka pa ka ute aw tua hun ciang in na lungsim uh ka nasak ngei nawn kei ding hi cih kam kongciam khol ing..Mangpha..aw..ute, nute pate aw….\n(Hi thu a at L. Holifax in hih thu pen personal in hon khak a hi hi. A ma kiang pan in share phalna ka ngen a, a tunga minte pen min tak tak hilo phuahtawm hi in, a thu pen bel thangthu maan(True Sotry) tak tak hi cih kong za sak sawn hi. Hih thu a simte khempeuh lungsim sung ah nungta den in, a diak in Khangnote lungsim hong ki lamdang sak thangthu a hih na ding ka thunget bulpi a hi hi. by Pastor PL Thlenga, AIIAS. Pilippines\nPrevious: Pawlpi Pian Ni (Church Birthday) ~ Mang Khan Khup\nNext: Ngaihsun pha pha ni\nTulsa Khuapi a ki bawl Youth Reunion Free Concert 2014 Video te\nKhuado Pawi hun khat lai\nA manpha mahmah mihing khat nahi hi\nVondeih Kep Ding – 150 (Dimno’ Pa)


url: =Tuzawh Kum 100 Ciang ~ Hau Za Cin :: ZOMI DAILY\nposted on 2 August 2012 at 10:47 am Lomkholna: Article, Hauzacin\nTuzawh Kum 100 Ciang\nBBC news ah tuzawh kum zakhat ciang i nuntakdan ding a kigen lak pan a thupi deuh sawmnih Zolai tawh sim theih dingin kong gualsuk nuam hi.\nKum 1900 kipatciil in America mi civil engineer John Elfreth Watkins in ‘tuzawh kum zakhat ciang thupiang ding’ cih khat na gelh ngei hi. A genkholh tampi tuni in tangtung takpi hi. Tua hun in a kingaihsun banlo leh a ki-um ngamlo thu tampi tangtung mawk hi. Tukum, kumthak 2012 a kipat ciil in zong mailam thupiang ding a lunglut ngiat mi nih Ian Pearson (IP) leh Patrick Tucker (PT) te in mailam kumza cin kik ciangin mihingte nuntakzia ding a nuaia bangin genkhol uh hi.\nHitheilo ding, piangtheilo ding, umvet keng cihte kingahlo a, na khat peuhpeuh a piang thei hiveh e cih ngaihsutna nei kawmin sim suksuk ding ahi hi.\n1. Tuipi tungah ann kicing dinga, tuipi sungah ngasa kikhawi ding hi: Mihing billion 10 phata ding ahih manin nek leh dawn ding kicinglo ding hi. Mual leh guam bek ah kicing ann tawh mihing nekkhop kingah zo nawnlo ding ahih manin tuipi tung ah zong ann kilim ciin mahmah ding hi. A nuai ah ngasa kikhawi in, a tungah buhsih leh vaimim kicing ding hi. Ngasa ann dingin tuipaan (algae) tampi kisam ding ahih manin tuipaan zong kilimciin mahmah ding hi.\n2. Mite ngaihsutna kitheita ding hi: Khuak manlang in ngaihsutna leh thu theihna hoih mahmahta ding ahih manin khat leh khat kimuh bek in zong a ngaihsut thute kitheihpihta ding hi. Mi khat in a ngaihsut pen en zong kitheihpih dinga, kiciamtehpih thei ding hi (tuhun internet pan thu leh la, milim leh video nangawn i kikhak ziauziau bangin tuzawh kum zakhat ciang mite khuaksunga thute kiciamtehpih theita ding hi). Ahang pen khuak khat leh khuak khat kizopna, kihona leh thu leh la kihopsawnna khempeuh pen electrical signals vive ahih man hi.\n3. Mi a pil mahmah, a si thei nawnlo in kibawl theita ding hi: Mihingte khuak pen electronics tawh kizom thei ding ahih manin a nuntak sauna kibelhei thei dinga, electronics tawh a kizopna a siat mateng tua mi si thei nawnlo ding hi. A pil, a pillohna zong ama khuak sungah a kizoppih electronics a hoih leh hoihloh in sai ta ding hi. Pilna sang deuhdeuh ahih manin tua banga khuak tawh kizopna kizang ding electonics vante tawmno khat bek man dinga, mi kim phial in kileizo thei ding hi. Sihna kigo zo ahi mai ta diam, tua hun ciang?\n4. Khuahun kiheizia ki-uk theita ding hi: Huipi guahpi leh meikai dingte bangtan hiam kikhawlsak, kipiangsak thei ding ahih manin khuahun zong a tamzaw kiuk thei ding cihna hi. Ahi zongin a heina van leh nate bel tawm man khollo ding hi. Tuhun laitak in zong mihing bawltawm khuahun heina tawh gam khat leh gam khat a kinawngkaisak khak ding uh a dalna ding a ngaihsunsun pawl om khinta hi. Tu zawh kum zakhat ciang bel tua pen nasia mahmahta dingin ki um hi.\n5. Leitaw gam ah sumbawlna uang mahmah ding hi: Tu laitak in Antartica ah kuamah tenglo, vukkhal in tuamcip himah tase leh tuzawh kum zakhat ciangin a nuai a leisung pan van manpha tampi kitokhia in sumbawlna phualpi khat suak dinga, sumbawl mite kileh ziahziah ding hi. Ahi zongin a vukkhalte leh mual leh guamte kisusia gawp cih bang hilo in zusa kua khuat bangin a kisam van manphate lakna ding kivut siuseu bek ding hi. Leitaw gam Antartica bek hilo in leilu gam Arctic zong kilim bawl mahmah ding hi. Leilu leh leitaw ah sumbawl theihna ding kidem in gam tuamtuam kikal ah kinawkna pawlkhat zong piang thei ding hi.\n6. Leitungbup ah sum khat bek kizangta ding hi: Tu mahmah in zong a thu bek tawh sum tampipi kikhak, kipia, kilei theita ihih manin tuzawh kum zakhat ciangin bel sum nam khat bek mah kizangta ding hi. Tua pen a sum taktak tawh kipiak vanvan zong om nawnlo in a thu leh la tawh, electronics tungtawn in kikhak, kipia, kilei ziauziau ta ding hi. Tua ahih vet kei leh lah kilehbulh lian dinga, electronics tawh kipiak theih hilel ei ciin mite in amau khua ah, amau gam ah ‘sum tuam’ na bawl behbeh thei zawsop ding hi.\n7. Khuak manlangna dingin computer tawh i khuak kizomta ding hi: Tuzawh kum sawmnga ciangin mi pawlkhat in a khuak manlangna dingin a khuak leh computer zomta ding uh hi. Tua zawh kum sawmnga a cin kik ciangin mi khempeuh phial in a khuak leh computer zomta ding hi. Tuhun a phone model tuamtuam a kidem toto, a hoih deuhdeuh bangin tua hun ciang khuak leh computer zopna a hoihzaw mite kidemtoto tading hi.\n8. Robot no i ciamtehnopte kiciamteh thei ding hi: Tu laitak in bel robots tuamtuam mihing nasep panpih dingin kilim zat lua nai kei in, a kizang toto hipan lai hi. Ahi zongin tuzawh kum zakhat ciang bel kilim zat mahmahta ding hi.\n9. Nuclear nam tuamtuam gawm dan kitheita ding: Tua bang gawm dan kitheita ding ahih manin meitha leh energy khat peuh nuclear pan kingahta dinga huihnung pana tha ngahna cihte kithupisak nawnlo ding hi.\n10. Pau nam thum bek kizangta ding – English, Spanish leh Mandarin:\nPau tampi a kisapna kiam ding ahih manin pau nam a zang mihing tam peuhpeuh suakta dinga, a neuzaw paudangte beimang kei mahleh kizang nawnlo ding hi. Pilna sinna leh sumbawlna, kizopna leh kihona khempeuh ah pau tampi kisam nawnlo ding ahih manin a tunga pau nam thumte bek kithupibawlta ding hi.\n11. Mi a tamzaw nu-nu, pa-pa kiteng hita ding: Kiten dan a tuamtuam lak pan tuhun kitendan ettoh in a lamdang mahmah nam khat nu-nu pa-pa kitenna (gay marriage) pen uang semsem ding hi. Mihing suahtakna kiuang gen semsemna mun ah mite in suahtakna ngah semsem ahih manin a ut leh nu-pa kitenna zui thei a, a ut leh nu-nu pa-pa kitenna zong zui thei hi. A ut leh laih kawikawi thei lai ahih manin upmawhloh lama kihei ding upna lian mahmah hi. Biakna hat leh khauhpai mahmah gam simloh ah tua bang kitenna uang diak ding hi.\n12. US gambup ah California inntuan masa pen ding hi: Tu mahmah in zong California inntuan nuam, gam tuam suak nuamta cih kithei khin hi. A suak masa pen zong himai dingin kiummawh hi. Nisuahna lam gamte zong inntuan pah zangzang dingin kiummawh hi. Ahang pen state khat leh khat kihuh den ding cih pen mipite lungsim ah dau deuhdeuh a, kihuhloh theih hileh ut semsemta uh hi.\n13. Huih lak ah khualzinna nuam mahmah ta ding: Tuhun huihlak leh vantunglam zuana khualzinna cihte tuzawh kum zakhat ciang ol mahmah tading a, zong tawm man mahmahta ding hi. Mikim zin theihna dingin kibawl ta mai a, tawlngakna leh nungak tangval zawllenna in kizangta ding hi.\n14. Numeite a ut hunhun in naupai lel ding: Pasal tawh lupkhop kul seselo in numeite amau ut hunhun in naupai ziauziau ta ding uh hi. Nupa lupkhop kenkan cih zong om nawn selo dinga a kisam khempeuh a kikoihna mun pan la in thun ziauziau lelta ding uh hi!… he hee… A ut uh leh naungek suaksa tuisik pen kemcingin a ut hunhun uh ciang nu gilsungah guangin suaksak theita ding uh hi. Natna tampi zong naungek pianma in a neih leh neihloh kitheita ding hi.\n15. Vanlui kepna museums tampi kineita ding hi: Tuhun a i muh van tampi kimu nawnlo in mangthangta ding ahih manin tuate ettheiha kepna mun museums tampi kisam ding hi. Singkung lopa bek hilo suangtum leivui nangawn kimu nuam ta ding hi.\n16. Sehnel gam zong gammang lak kisuaksak theita ding: Sehnel gam zong gammang hong suak thei ding ahih manin a kisapna zuiin kisuaksak ding hi.\n17. Kitenna khempeuh a hun kiciangtan ding hi: Kitenna, nupa suahna, kopkhat suahna khempeuh pen biakna vai leh upna khauhpai mahmah ahih kei nakleh kumkhat, kumnih, kumnga, kumsawm cih bangin kiciangtan dinga, ‘sihna in hong khen mateng’ cih banga kitenna om nawnlo ding hi. Tua pen tu hun mahmah ciang zong a kilimzat mahmah hita a, a khangto gam leh minam lak ah a kiuangzat mahmah hikhinta hi. Kiten a utlo hilo ding uh a, ahi zongin khantawna kiteng dinga khaukual kiawhsak liang ding bel a ut tawm deuhdeuh ding uh hi, kici hi.\n18. Gam tuamtuam a om hangin kiukna, kikepna zia paipi khat leh nih bek om ding hi: Gam khat suak ding cih ahih pah loh hangin kiukzia, kimakaihzia leh kikepzia a paipi khat zuiin leitungbup kikemta ding hi. Tua ahih vet kei leh lah lehpai in eima kual ciat ah ‘kei thu’ cih vive mah tawh kikhen kham bilbel ding hi. Hauhna i zekkhop kei leh a hau a liante in a zawng a ngaute hong ukcip, hong sikcip in sila kisuak ding hi. Nek ding dawn ding leh zinsuk zintohna khempeuh ukcip ding uh ahih manin.\n19. Gal kidona peuhmah remote control vive tawh kidona hita ding hi: Mihing mahmah galdo a kuan cih om nawnlo dinga, technology hoih nono tawh a gal pan khutpi mek ziaua kidona, kikapna, kisimna leh siktum suangtum bek tolhsak, taisak, paisaka kiluhna, kidona suakta ding hi. Mihing bek hilo ganhing leh singkung lopa in zong lim thuak mahmah ding uh hi.\n20. England leh Zogam ah kikhelna lianpi piang ding hi: A hoih lama kikhekna ahih kei leh a hoihzaw sema khantohna ding kilumlehna lianpi om ding hi (England gam ah; kei upmawhna ah Zogam ah zong). Tua manin khantohna namkhat hong kibehlap kik ding hi.\nThu tuampi honkhat behlap leng: English pen a awsuah tawh a laimal kigelhta dinga, awsuah kibanglote laigelhzia kidang ding hi. Noh innkuan bek nektawm ding annteh lohing ciinna huan bawl ding kiphal nawnlo ding hi. Banghang hiam cih leh leitang mahmah kiciil bawl luata ding ahih manin. Thukhenna leh thudik thuman cih khempeuh pen a kibawlpha thei lai ding hiam cih vive tawh kisuut ta dinga, mawh hi, khial hi cihte om nawnlo ding hi. Thukizakna lai leh internet cihte om nawnlo dinga, mi khempeuh in a theihnop thu khempeuh a khuak ah koih in khol zihziah zawta ding hi. Leitang kiciilbawl luata ding ahih manin sehnel tung nangawn ah ann kicing ding hi.\nCiamteh ding: A tunga kigen khempeuh a piang dinga ‘upmawh’ leh ahi thei dinga ‘ngaihsut’ vive hi a, zong piang takpi thei, zong piang takpilo thei ahi hi. Tua ahih manin i sim kawmin ngaihsutna tampi hong neisak hi. A tawpna ah Zogam leh Zomi vai bel keima upmawh kong behlap tawm hi! Lungdam.\nPrevious: USA ah Pu Cin Sian Thang in Zomi vai thugenna\nNext: Zolabupi Degree le Chin min ~ Khat Thang


url: =Kimpu leh Kimpi – 23 ~ Hau Za Cin :: ZOMI DAILY\nposted on 23 August 2010 at 10:32 am Lomkholna: Article, Hauzacin\nKimpu leh Kimpi – 23\nLa hong sate tungah i lungdam hi. Lasiam tampi i neih manin a banban in hun neihdan tawh kizuiin i sam zel lai dinga… leh, tu in thugenna hun nihna nei dingin Prof. George Kham sam hipah ni. Amah muakna in i khutbeng ziahziah ni.\nProf. George Kham:\nLu-dam, lungh-dam, ludam ma-mah.. thank you…(american accent) – thank you very much, thank you.\nTuni pen, kei zong thugen thei dinga hun ka ngah manin ka lungdam ma-mah hi. Kei pen America ah ka pa in hong taipih a, R tawh a tung hi ung. Tua pan in ka khangkhia a, Zawpau (Zopau) pen ka siam nawn ke (kei) hi. Mikangpau tawh kong mix kha ding hi. Hong theisiamta un. Sorry ma-mah hi. Mailam ah Zawpau (Zopau) ka siam zawkna dingin ka return ciangin ka kisin kik ding hi. Ke (kei) pen, ka pate in New York ah hong teenpih a, tua lai ah sang ka kah hi. Lai hahkat in class ah zong a khatna khawng ka ngah hi. Tua panin University ka study ciangin ka lawmte in zong lamdang asa hi. Anthropology lam tawh kisai ka interest manin ka simsim a, nuam kasa ma-mah hi. America ah zong kei ma bangin mi tampi Zawpau (Zopau) siam mello tam ta hi. Tua pen ka study ciangin phamawh kasa ma-mah hi. Ka nu ka pa pau ka siamlo pen keima khelhna hi. Ka study hoih mahmah ding, ka siam mahmah ding ahi hi. Ka inn vua Zawpau (Zopau) ka zat uh hang ka sanginn ah English ka zang uh hi. Lawmte kiangah zong English ka zang uh hi. Church ah zong Sunday School ah zong Zawpau (Zopau) zanglo in English bek ka zang uh hi. Ka zi pen eimi hilo a American te ahih manin aman Zawpau (Zopau) siamlo hi. Ahi zongin hong it ma-mah hi. Zawmi (Zomi) te it ma-mah hi. A regards zong hong khak hi. I vekpi in hong khak hi.\nTuni ka thugen ding hong pia Siamsin Students te in ka lungdam ma-mah hi. Ka thugen dingah ka start pah mai ding hi. Eite pen i kibatna tampi a omsa hi a, ahi zongin mi tuamtuam tawh i tenkhop manin i ngeina leh i miziate kikhekkhek hi. Tu in zong gamdang tungsa te a mizia leh ngaihsutna, ngeinate a kikhekkhek hi. Tua pen ei bek hilo a leitung mi khempeuh ahi hi. Amau mi tawmzaw (minority) ahih nak leh a mi tamzaw (majority) te omdan akizui ngeina ahi hi. Tua pen leitung dan ahi hi. Leitung pen mi khempeuh a kibang ahi hi. A pem zong om, a galtai zong om, a utnana ah a pai kawikawi zong a om ngeina hi. Ahi zongin tuhun ciangin mi tampi tua banga pem kawikawi na hong tam semsem hi. A hang pen leitung khualzinna ol mahmah ta hi. Ei zong tua hun ah i lutto ta hi.\nTua bang ahih laitak in eite i bulpi, i ngeina te midang tawh kibanglo hi. Chinese te tawh kibang khin lo hi. Burmese tawh zong kibang lo hi. Eite mi tuam i hi hi. Ahi zongin mi tampi hilo i hih manin mi tamzawte lak ah i om ciang eima ngeina a ki kemzo kei hi. Ahi zongin mi tuampi khat ihi hi.\nEite pen minam khat i hi hi. Everyone in i ngeina, i customs and culture te i kepbit sawm ding ahi hi. I pau zong i siam ding ahi hi. I festivals te zong i theih ding ahi hi. I traditions tuamtuamte zong i theih ding ahi hi. Eite kuate i hiam cih i theih ding ahi hi. We must know who we are. Mi pau i siam leh zong eite kuate ihiam cih i theih ding ahi hi. Tua pen eite khempeuh duty ahi hi. Our duty to preserve the traditions and culture must be taken seriously ahi. Tua ahih kei leh mite in hong assimilate ding ahi………\nThank you. Lungdam mahmah. Thank you, thank you, thank you.\nThuhoih mahmah hong gensak Prof. George tungah i lungdam a, a ban theihbeh nop i neihte den ciang Dotna leh Dawnna – D&D hun ah i dong ding uh ahi hi. Khutbetna tawh lungdamko ni.\nTuin a thumna Prof. U Go, Kawlpyi sam nuam leuleu i hih ciangin ama thugenma in lasa siam khat ka sam nuama, tua ma in ciamnuihsiam khat ka sam nuam hi. Maithak muak ni a ciamnuih kidemna ah khatna a ngah Tg. Kuak ciamnuih gen dingin sam phot ni. Minute 5.\nHuuuuuuuuuuuuuuu….. khutbeng ziahziah………….. clapsss………..\nPrevious: A Reflection on Kuki – Zomi Conflict of 1997 ~ Carey Suante\nNext: ASEAN: Association of Southeast Asia Nations ~ Dai Suan Khai\nKumthak Ah Nasep Thak ~ Hau Za Cin